title: Kaikki rakastavat Raymondia

text: Sarja kertoo amerikanitalialaisesta Ray Baronesta, urheilutoimittajasta, joka elää vaimonsa Debran, tyttärensä Allyn ja kaksospoikiensa Geoffreyn ja Michaelin kanssa Long Islandilla, New Yorkissa. Rayn vanhemmat ja veli vaimoineen eivät anna Raylle tai hänen perheelleen hetkeäkään rauhaa.


title: Petkula

text: Petkula on kylä Kitisen varrella Sodankylän kunnassa Lapin maakunnassa. Se sijaitsee valtatien 4 itäpuolella Vajukosken voimalaitosaltaan eteläpuolella, noin 35 kilometriä pohjoiseen Sodankylän keskustasta. Kylä on Kitisen länsirannalle muodostunut joenvarsikylä. Petkulassa on Vajusuvannon leirintäalue.


title: Luis Enrique

text: Luis Enrique Martínez García (s. 8. toukokuuta 1970 Gijón) on espanjalainen jalkapallovalmentaja ja entinen keskikenttäpelaaja. Hän on toiminut Espanjan maajoukkueen päävalmentajana heinäkuusta 2018 lähtien.


title: Luis Enrique

text: Luis Enrique edusti urallaan seurajoukkuetasolla Sporting Gijónia, Real Madridia ja Barcelonaa. Hän saavutti Real Madridin riveissä Espanjan-mestaruuden ja Espanjan cupin voiton sekä Barcelonan riveissä kaksi Espanjan-mestaruutta, kaksi Espanjan cupin voittoa ja Cup-voittajien cupin voiton.


title: Luis Enrique

text: Espanjan maajoukkueessa Luis Enrique pelasi 62 ottelua ja teki niissä 12 maalia. Hän edusti Espanjaa MM-kilpailuissa vuosina 1994, 1998 ja 2002 sekä EM-kilpailuissa vuonna 1996. Luis Enrique oli myös voittamassa olympiakultaa Espanjan riveissä vuoden 1992 kesäolympialaisissa.


title: Luis Enrique

text: Luis Enrique päätti pelaajauransa vuonna 2004 ja hankki sittemmin valmentajan pätevyyden. Kaudesta 2008–2009 lähtien hän on toiminut Barcelonan reservijoukkueen Barcelona B:n valmentajana. Hän korvasi tehtävässä edustusjoukkueeseen siirtyneen entisen pelitoverinsa Josep Guardiolan. Luis Enriquen johdolla joukkue nousi kaudeksi 2010–2011 Espanjan toiseksi korkeimmalle sarjatasolle Segunda Divisióniin.


title: Luis Enrique

text: Kesäkuussa 2011 Enrique siirtyi Italian Serie A:ssa pelaavan AS Roman päävalmentajaksi. Enriquen projekti uuden europeleissä menestyvän Roman rakentajana jäi lopulta yhden kauden mittaiseksi. Fanien ja median epäsuosiossa ollut espanjalaisvalmentaja ei saanut aikaan kaivattuja tuloksia. Seurajohto ilmoitti toukokuussa 2012 purkavansa Enriquen sopimuksen kauden jälkeen.


title: Luis Enrique

text: Kesäkuussa 2013 Enrique palasi valmennustehtäviin, kun La Ligassa niukasti säilynyt Celta Vigo palkkasi hänet uudeksi päävalmentajaksi. Enriquen johdolla Celta sijoittui kaudella 2013-14 komeasti La Ligassa yhdeksänneksi.


title: Luis Enrique

text: Enriquen ura Celta-valmentajana jäi yhteen kauteen, kun hänen ex-seuransa FC Barcelona palkkasi miehen päävalmentajakseen toukokuussa 2014. Enriquen debyyttikausi suurseuran peräsimessä oli menestyksekäs. Joukkue voitti triplamestaruuden ollen ykkönen La Ligassa, Copa del Reyssä ja Mestarien liigassa. Kaudella 2015/16 Barcelona jatkoi menestyskulkuaan, mutta joutui tiukoille niin kotimaan sarjassa kuin europeleissäkin. La Ligan tiukan mestaruuskamppailun Barcelona voitti vain pisteen erolla Real Madridiin. Mestaruus oli jo karata katalonialaisseuralta huhtikuussa 2016, kun Barca hävisi kolme perättäistä liigaottelua. Copa del Reyn finaalissa Barcelona kaatoi Sevillan 2–0 ja voitti cupin toistamiseen Enriquen alaisuudessa. Kauden suurimman pettymyksen Enrique koki Mestarien liigassa, jossa Atlético Madrid pudotti Barcan jatkosta jo puolivälierissä.


title: Luis Enrique

text: 1. maaliskuuta 2017 Enrique ilmoitti jättävänsä Barcelonan päävalmentajan tehtävät kauden jälkeen. Hän kertoi päätöksestään liigaottelun tiedotustilaisuudessa. Ottelu Sporting Gijónia vastaan oli päättynyt Barcelonan 6–1 murskavoittoon. Enrique on saanut läpi kauden kritiikkiä Barcelonan ailahtelevista otteista. Hän kertoi päätöksen merkittävimmän syyn olevan kovissa paineissa, joita Barcelona-valmentajaan kohdistuu.


title: Luis Enrique

text: 9. heinäkuuta 2018 Enrique nimettiin Espanjan maajoukkueen päävalmentajaksi Fernando Hierron tilalle kaksivuotisella sopimuksella.


title: Tales of Symphonia

text: Tales of Symphonia () on Namcon kehittämä toimintaroolipeli, joka julkaistiin Nintendo GameCubelle Japanissa 2003 ja myöhemmin myös PlayStation 2:lle. Vuoden 2007 aikana siitä julkaistiin OVA," Tales of Symphonia The Animation", joka kävi läpi pelin ensimmäisen puolikkaan. Tuolloin kesken jäänyt tarina jatkui neljän jakson verran vuonna 2010 alkaneessa OVA:ssa "Tales of Symphonia The Animation: Tethe'alla Episode". Tämäkään ei jäänyt Symphonian viimeiseksi OVA-sarjaksi, vaan Tethe'alla-juonikaaren päätyttyä julkaistaan vielä The United World Episode, jonka jaksomäärästä ja julkaisuaikataulusta ei ole vielä helmikuussa 2011 tietoa.


title: Tales of Symphonia

text: Pelin Sylvarant-maailma on kuihtumassa, koska mana, elämälle välttämätön energia, vähenee. Asukkaat panevat toivonsa valittuun, jumalatar Martelin palvelijattareen, joka lähtee kumppaneineen pitkälle matkalle maanosasta toiseen pelastaakseen maailman. Seikkailun edetessä pelaaja saa lisää pelattavia hahmoja, aseita, muita varusteita, hyökkäysliikkeitä, etenemisvälineitä ja vaatteita.


title: Tales of Symphonia

text: Exspheret ovat pieniä kristallimaisia laitteita, jotka tuovat esiin käyttäjänsä piileviä voimia. Desiaanit valmistavat niitä ihmisistä, jotka pidetään kärsivässä tilassa; lopulta exspheret irrotetaan heistä, jolloin ihmiset muuttuvat hirviöiksi. Exspheren käyttöä varten tarvitaan key crest pitämään se kurissa. "Cruxis Crystal" on eräänlainen kehittynyt muoto exspherestä. Enkelit käyttävät näitä, ja molempien maailmojen valituilla on omansa.


title: Tales of Symphonia

text: Sekä Sylvarantissa että Tethe'allassa kuullun tarinan mukaan sankari Mithos pelasti maailman 4000 vuotta sitten. Päätti Suuren Kharlanin sodan (Great Kharlan War) saamalla sen osapuolet sopimaan asian. Tämä sota oli kuluttanut suuren määrän manaa ja näin tappanut Suuren Kharlanin puun (Great Kharlan Tree), minkä takia mana oli vähissä. Tosiasiassa Mithos Yggdrasil, puolihaltia, sekä hänen siskonsa Martel ja ystävänsä Yuan ja Kratos Aurion todellakin lopettivat sodan, joka tappoi puun. Mithos erotti maailman kahteen Originilta, mahtavalta Kutsuntahengeltä ("Summon Spirit") saamallaan Ikuisella miekalla ("Eternal Sword"), ja laittoi muut Kutsuntahenget suojelemaan Kharlan-puun siementä manalinkeillä. Tuohon siemeneen hän oli yhdistänyt Martelin sielun, jotta tämä ei katoaisi. Mithos kehitti tarinan maailman uudistamisesta ja yrittää näin saada sopivan uuden kehon Martelille.


title: Tales of Symphonia

text:
Peli alkaa Sylvarantista, maailmasta joka on kuihtumassa manan puutteeseen. Tilanteen voi muuttaa vain valittu, nuori tyttö nimeltä Colette Brunel, jonka tehtävä on herättää jumalatar Martel ja näin tuoda mana takaisin ja hävittää maailmasta Desiaanit (Desians), puolihaltiat, jotka häiritsevät ihmisten jokapäiväistä elämää, ylikuluttavat manaa ja vievät ihmisiä ihmistiloilleen. Colette saa merkin aloittaa tehtävänsä, ja lähtee suorittamaan sitä opettajansa Raine Sagen, puolihaltian, joka esittää haltiaa saadakseen normaalin elämän, ja häntä suojelemaan palkatun miekkamiehen, Kratos Aurionin, kanssa.
Kylään jäävät hänen ystävänsä Lloyd Irving, pelin päähenkilö, jonka kääpiö Dirk on kasvattanut, ja Genis Sage, Rainen pikkuveli. Nämä kaksi vierailevat Iselian ihmistilalla ("Iselia Ranch") katsomassa Geniksen ystävää Marblea, vastoin Iselian ja sen välistä sopimusta. Tämän takia Forcystus, laitoksen johtaja, ja hänen alaisensa tuhoavat Iselian sekä Lloyd ja Genis karkotetaan. He liittyvät Coletten mukaan tämän yhdessä Rainen, Kratoksen ja Geniksen avulla pelastettua Lloydin hänen jouduttuaan kapinallisten (joita he luulevat Desiaaneiksi) vangiksi, ja kaikki viisi jatkavat maailmanpelastusmatkaa.


title: Tales of Symphonia

text: Ossa Traililla, vuoristopolulla, he törmäävät Sheena Fujibayashiin, naisninjaan joka tahtoo tappaa Coletten. Myöhemmin, Luin-kaupungin jouduttua Desiaanien uhriksi, Sheena liittyy mukaan, ja hänen kutsumistaidoillaan he tapaavat yksisarvisen Umacy-järven pohjassa. Coletten avatessa neljä sinettiä ("Seal") hän muuttuu vähitellen enkeliksi, kunnes on aika mennä Pelastuksen torniin ("Tower of Salvation"). Siellä paljastuu suuri huijaus maailman pelastuksesta, ja muutaman käänteen jälkeen sankarimme päätyvät Tethe'allaan, toiseen maailmaan, josta Sheena on kotoisin. Siellä he tapaavat Tethe'allan valitun Zelos Wilderin, Presea Combatirin, tytön joka on joutunut Cruxis Crystal -kokeiden uhriksi ja juuttunut näin lapsen kehoon sekä Regal Bryantin, rangaistusvangin, joka on myös suuren Lezareno Company-yhtiön johtaja. Joukon tavoite muuttuu ensin maailmojen erottamiseksi toisistaan, mutta myöhemmin niiden uudelleen yhdistämiseksi.


title: Peter S. Beagle

text: Peter Soyer Beagle (s. 20. huhtikuuta 1939) on yhdysvaltalainen fantasiakirjailija. Beagle julkaisi esikoisromaaninsa "A Fine And Private Place" vuonna 1960. Hänen tunnetuin teoksensa on romaani "Viimeinen yksisarvinen" (1968).


title: Peter S. Beagle

text: Beagle on kirjoittanut myös J. R. R. Tolkienin romaanin pohjalta käsikirjoituksen Ralph Bakshin vuonna 1978 ilmestyneeseen animaatioelokuvaan "Taru sormusten herrasta". Elokuva käsitti vain alkupuoliskon Tolkienin tarinasta, mutta päätösosa jäi tuottamatta ensimmäisen osan taloudellisesta menestyksestä huolimatta.


title: Pacific

text: Pacific tarkoittaa seuraavia asioita:


title: Bertrand Gachot

text: Bertrand Gachot (s. 23. joulukuuta 1962 Luxemburg, Luxemburg, Luxemburg) on ranskalainen entinen kilpa-autoilija. Gachot ajoi urallaan Belgian lisenssillä, joten joissakin tilastoissa hänen kansallisuudekseen on merkitty belgialainen. Gachot'lla ei mielestään ollut yhtä kansallisuutta, vaan hän piti itseään eurooppalaisena. Siitä syystä hänellä oli esimerkiksi Euroopan unionin lippu kypärän maalauksessa. Myös se voi osaltaan selittää lippua, että Gachot'n isä oli Euroopan komission virkamies.


title: Bertrand Gachot

text: Gachot aloitti kartingin 15 vuoden iässä. Vuoden 1986 aikana hän voitti Britannian Formula Fordien mestaruuden. Vuonna 1987 Gachot aloitti Britannian Formula 3 -sarjassa West Surrey Racing -tallissa kilpailemisen. Gachot sijoittui pisteissä lopulta toiseksi. Vuonna 1988 hän vaihtoi Formula 3000-sarjaan. Kaudeksi 1989 hän pääsi kilpailemaan Formula 1 -sarjaan Onyx-tallissa. Vuonna 1990 hän vaihtoi Subarun koneilla varustettujen autojen Coloni-talliin.


title: Bertrand Gachot

text: Vuodeksi 1991 Gachot vaihtoi Jordanille auttaen tallin viidennelle sijalle. Kuitenkin kesken kauden, Gachot'n ruiskutettua kyynelkaasua lontoolaisen taksikuskin päälle, belgialainen sai 18 kuukauden vankeustuomion, josta istui tosin vain kaksi kuukautta. Hänet korvasi Jordanilla saksalainen Michael Schumacher. Gachot'n vapauduttua vankilasta Jordan ei enää kuitenkaan ollut halukas antamaan Gachot'lle kilpakuljettajan paikkaa kahteen viimeiseen kilpailuun. Belgialainen sai lopulta viimeiseen kilpailuun paikan Larrousse-tallista, jossa viettikin koko kauden 1992.


title: Bertrand Gachot

text: Kaudet 1994–1995 ykkösissä Gachot ajoi Pacific-tallissa ilman sen suurempaa menestystä, sillä hän jäi molempina vuosina ilman yhtään pistettä. Gachot oli mukana Pacific-tallissa myös omistajana. Osittain tästä syystä hän antoikin kaudella 1995 tallin rahavaikeuksien vuoksi paikkansa varakkaammille kuljettajille.


title: Bertrand Gachot

text: Kilpailu-uransa jälkeen Gachot siirtyi liike-elämään. Gachot toimii johtotehtävissä HYPE-energiajuomia valmistavassa ja jakelevassa yrityksessä. HYPE on ollut mukana sponsorina esimerkiksi CART-, Formula 1- ja NASCAR-sarjoissa. F1-sarjassa HYPE on sponsoroinut Arrows-, Benetton- ja Williams-talleja sekä kuljettajista Nico Hülkenbergiä ja Sergio Péreziä.


title: George Abecassis

text: George Abecassis (21. maaliskuuta 1913 Chertsey, Surrey – 18. joulukuuta 1991 Ibstone, Nr. High Wycombe, Buckinghamshire) oli brittiläinen kilpa-autoilija. Hän osallistui kausilla 1951 ja 1952 kahteen Formula 1:n MM-sarjan Sveitsin Grand Prix’hin Hersham and Walton Motors -tallin autolla. Hän oli tallin osaomistaja. Abecassis ajoi vuonna 1950 Le Mansin 24 tunnin ajon luokkavoittoon, ja lisäksi hän osallistui useaan MM-sarjan ulkopuoliseen F1-kilpailuun. Abecassis oli aika-ajoissa parhaimmillaan kymmenes.


title: George Abecassis

text: Abecassis aloitti kilpailemisen vuonna 1935 muokatulla Austin 7:llä, mutta varsinaisesti teki itsensä tunnetuksi kausilla 1938 ja 1939 ajaen Alta-autoa. Vuonna 1939 hän voitti Imperial Grand Prix’n. Sodan puhjettua hän liittyi Royal Air Forceen, ja hänestä tuli kokenut pilotti. Hänet palkittiin Distinguished Flying Cross -kunniamerkillä.


title: George Abecassis

text: Toisen maailmansodan jälkeen Abecassis palasi kilpa-autoilun pariin. Pääasiassa hän ajoi autoja sota-aikaa edeltäneitä ajoilta, mutta sitten hänestä tuli John Heathin tallikaveri Hersham and Walton Motors -tallissa, jonka osaomistaja hän oli. Hän auttoi kehittämään Altaa ja kilpaili useilla eri autoilla, mutta juuri HWM:llä hän ajoi uransa ainoissa F1-sarjan MM-osakilpailuissa. F1:stä menestystä ei tullut, mutta hän menestyi paremmin Aston Martinin urheiluautokilpailijana. Hän voitti luokkansa Le Mansin 24 tunnin ajon vuonna 1950 Lance Macklinin kanssa. Hän osallistui Le Mansin kilpailuun myös vuosina 1951 ja 1953. Lisäksi hän sijoittui toiseksi vuoden 1953 Sebringin 12 tunnin ajossa yhdessä Reg Parnellin kanssa.


title: George Abecassis

text: Vuonna 1956 John Heath kuoli Mille Miglia -kilpailussa sattuneessa onnettomuudessa. Abecassis jätti tästä syystä kilpa-ajamisen. Hän oli myös Facel Vegan Britannian maahantuoja. Abecassis meni naimisiin Aston Martinin pääjohtajan Sir David Brownin tyttären kanssa. Abecassis kuoli 18. joulukuuta 1991 78-vuotiaana.


title: Vapauden Hengetär

text: Vapauden Hengetär on kuvanveistäjä Wäinö Aaltosen suunnittelema patsas, joka sijaitsee Kirkkopuistossa Lahdessa sankarihaudoilla. Patsas on tehty Vehmaan punaisesta graniitista. Patsas paljastettiin 1. kesäkuuta 1952.


title: Lotto Soudal

text: Lotto Soudal (UCI-tunnus LTS) on belgialainen maantiepyöräilyn ammattilaistalli. Tallin sponsoreina ovat Belgian lotto sekä muun muassa liimoja ja tiivisteitä valmistava Soudal. Lotto on tukenut ammattipyöräilyjoukkuetta vuodesta 1985 alkaen. Vuosina 2005–2011 joukkueen pääsponsorina toimi lääkeyhtiö Omega Pharma sekä sen yksittäiset tuotteet Davitamon, Predictor ja Silence. Vuosina 2012–2014 pääsponsorina oli ovia ja ikkunoita valmistava Belisol. Talli on vuodesta 2005 kuulunut UCI Pro -tasolle.


title: Lotto Soudal

text: Lotto Soudalin johtajana toimii belgialainen Paul De Geyter ja hänen avustajinaan työskentelevät Mario Aerts, Herman Frison, Bart Leysen, Kurt Van De Wouwer, Marc Wauters ja Frederik Willems. Tallissa ajavat kaudella 2018 muun muassa Caleb Ewan, Jelle Vanendert ja Tim Wellens. Jussi Veikkanen ajoi tallissa kaudella 2011.


title: Cliff Allison

text: Clifford Allison (8. helmikuuta 1932 Brough, Englanti, Iso-Britannia – 7. huhtikuuta 2005 Brough, Englanti, Iso-Britannia) oli brittiläinen kilpa-autoilija, joka osallistui Formula 1 -sarjaan kaudesta 1958 kauteen 1961. Hän kilpaili Lotus, Scuderia Centro Sud, Ferrari ja UDT Laystall -talleissa.


title: Cliff Allison

text: Allison joutui Monacon Grand Prix'ssa vuonna 1960 kolariin ajaen Ferraria. Vei melkein vuoden ennen kuin hän selvisi vammoistaan. Myös seuraavalla kaudella hän joutui kolariin. Tällä kertaa Belgian Grand Prix'ssa 1961 ajaen Lotusta. Onnettomuuden seurauksena hänen molemmat jalkansa katkesivat. Tämä tarkoitti loppua hänen moottoriurheilu-uralleen.


title: Gabriel Marcel

text: Gabriel Honoré Marcel (7. joulukuuta 1889, Pariisi – 8. lokakuuta 1973, Pariisi) oli ranskalainen filosofi, johtava kristillinen eksistentialisti ja noin kolmekymmentä näytelmää kirjoittanut näytelmäkirjailija.


title: Gabriel Marcel

text: Marcel järjesti useiden vuosien ajan filosofisia keskusteluryhmiä, joissa hän tapasi ja joiden kautta hän vaikutti useisiin nuorempiin ranskalaisiin filosofeihin, joita olivat mm. Jean Wahl, Paul Ricoeur, Emmanuel Levinas ja Jean-Paul Sartre. Marcel oli pettynyt, että hänet tunnettiin ennen kaikkea filosofiastaan eikä niinkään näytelmistään, jotka hän kirjoitti vedotakseen suurempaan yleisöön.


title: Gunnar Graeffe

text: Thor Gunnar Graeffe (29. toukokuuta 1935 Tammisaari – 11. heinäkuuta 2006 Tampere) oli suomalainen professori ja poliitikko. Elämäntyönsä Graeffe teki Tampereen teknillisen yliopiston Fysiikan laitoksen perustajana ja johtajana.


title: Gunnar Graeffe

text: Graeffe kirjoitti ylioppilaaksi Ikaalisissa vuonna 1954 ja suoritti filosofian kandidaatin tutkinnon pääaineenaan fysiikka vuonna 1957 Helsingin yliopistossa. Lisensiaatintutkinto seurasi vuonna 1963, ja tohtoriksi Graeffe väitteli vuonna 1964. Vuonna 1963 Graeffe toimi virkaa toimittavana fysiikan apulaisprofessorina Helsingin yliopistossa, minkä jälkeen hän siirtyi tutkijaksi Massachusetts Institute of Technologyyn vuosiksi 1965–66.


title: Gunnar Graeffe

text: Suomeen palattuaan Graeffe nimitettiin fysiikan ensimmäiseksi apulaisprofessoriksi juuri perustettuun Teknillisen korkeakoulun Tampereen sivutoimipisteeseen. Vuodesta 1970 eteenpäin hän toimi varsinaisena professorina ja aloitti fysiikan laitoksen tutkimustoiminnan. Graeffe toimi fysiikan laitoksen johtajana koko uransa ajan aina vuoteen 1998, jolloin hän jäi eläkkeelle. Hän toimi tänä aikana myös useita kertoja Sähkötekniikan osaston johtajana.


title: Gunnar Graeffe

text: Tutkijana Graeffe aloitti toimintansa ydinfysiikan parissa mutta Suomeen palattuaan siirtyi ympäristöfysikaalisten kysymysten tutkimukseen. Erityisesti Graeffeä kiinnostivat ilmakehän vapaat ionit, staattinen sähkö sekä ilmakehän hiukkasmaiset epäpuhtaudet. Viimeksi mainittu tutkimusala on saanut jatkoa TTY:n Aerosolifysiikan laboratoriossa, jossa Graeffen työtä jatkaa professori Jorma Keskinen. Graeffe ei kuitenkaan estänyt muuta tutkimustoimintaa johtamallaan laitoksella,ja laitokselle syntyi useita eri alojen tutkimusryhmiä. Vielä eläkkeelle jäätyäänkin Graeffe osallistui aktiivisesti opetukseen johtamalla kuolemaansa saakka fysiikan seminaarikurssia.


title: Gunnar Graeffe

text: Graeffe alkoi osallistua politiikkaan 40-vuotiaana, kun hän liittyi Suomen Keskustaan. Merkittävin hänen poliittisista luottamustehtävistään oli presidentin valitsijamiehenä toimiminen vuoden 1988 presidentinvaalissa. Lisäksi Graeffe toimi pitkään Keskustan puoluevaltuuskunnan jäsenenä, puoluekokousedustajana ja Keskustan Tampereen piirin puheenjohtajana. Tampereen kaupunginvaltuustossa Graeffe istui vuodesta 1989 kuolemaansa saakka.


title: Gunnar Graeffe

text: Graeffe oli puoluetoiminnan lisäksi aktiivinen myös muualla yhteiskunnassa. Hän oli muun muassa Tekniikan akateemisten liittovaltuuston pitkäaikainen jäsen, Maaseudun sivistysliiton Tampereen piirin puheenjohtaja yli 20 vuoden ajan ja Lalli Oy:n hallituksen jäsen.


title: Gunnar Graeffe

text: Graeffen poliittisen toiminnan painopisteinä olivat suomalainen energiapolitiikka ja alueellinen korkeakoulujärjestelmä. Keskustapuolue palkitsi Graeffen kutsumalla hänet kunniajäsenekseen vuoden 2005 puoluekokouksessa.


title: Laplatanjokidelfiini

text: Laplatanjokidelfiini eli platanvalas ("Pontoporia blainvillei") on Etelä-Amerikan kaakkoisrannikolla esiintyvä hammasvalaslaji, joka kuuluu heimoon Iniidae. Se on sukunsa Pontoporia ainoa laji. Laplatanjokidelfiini luokitellaan toisinaan heimon Pontoporiidae ainoaksi lajiksi tai osaksi jokivalaita (Platanistidae). Nisäkäsnimistötoimikunnan ehdotus lajin uudeksi suomenkieliseksi nimeksi on "rannikkojokidelfiini".


title: Laplatanjokidelfiini

text: Nimestään huolimatta laplatanjokidelfiini ei kuulu delfiineihin vaan jokivalaidensukuisiin valaisiin ja on ainoa yläheimon valaista, joka elää suolaisen veden alueella. Kooltaan naaraat ovat suurempia kuin koiraat. Naaraat voivat kasvaa 137–177 cm pitkiksi ja koiraat 121–158 cm pitkiksi. Laplatanjokidelfiinillä on lajin kokoon suhteutettuna pisin kuono kuin millään muulla valaalla – aikuisilla yli 15 % ruumiin pituudesta. Laplatanjokidelfiinit elävät yli kaksikymmentävuotiaiksi. Naarat tulevat sukukypsiksi viisivuotisina. Odotusaika naarailla on 10–11 kuukautta ja poikaset kasvavat aikuisiksi muutamassa vuodessa.


title: Laplatanjokidelfiini

text: Yleensä laplatanjokidelfiinit uivat yksinään tai pienissä ryhmissä. Valaat syövät pääasiassa kaloja, mutta myös mustekaloja ja katkarapuja. Laplatanjokidelfiinit ovat itse ravintona miekkavalaille ja joillekin hailajeille.


title: Laplatanjokidelfiini

text: Maailman luonnonsuojeluliitto on listannut laplatanjokidelfiinin vaarantuneiden lajien joukkoon. Vuonna 2000 valaita arveltiin olevan noin 20 000 kappaletta, mutta 2,1–10,8 % kannasta jää vuosittain kiinni ajoverkkoihin. Verkkoihin takertumisen lisäksi myös ympäristömyrkyt kuten DDT ovat vähentäneet kantaa. Kannan nykyistä määrää ja kannan vuosittaista kasvua ei tunneta.


title: Alexis Alfthan

text: Alexis Alfthan (3. tammikuuta 1814 Sleesia – 7. joulukuuta 1885 Annovka, Venäjä) oli suomalainen kenraaliluutnantti, joka palveli keisarillisen Venäjän sotavoimissa.


title: Alexis Alfthan

text: Alexis Alfthanin vanhemmat olivat valtioneuvos Carl Vilhelm Afthan ja Katarina Nabel. Alexis kävi alkeiskoulun Viipurissa 1828–1831, jonka jälkeen hänet otettiin oppilaaksi Suomen kadettikouluun Haminaan. Valmistuttuaan koulusta hänet ylennettiin kornetiksi ja määrättiin Pietarin ulaanirykmenttiin 14. elokuuta 1836. Hänet ylennettiin luutnantiksi 1838, jonka jälkeen hänet siirrettiin 1841 Henkikaartin Ulaanirykmenttiin ja edelleen 1843 Henkikaartin Ratsukrenatöörirykmenttiin. Sotatoimiin hän pääsi Kaukasuksella, jossa hän kunnostautui paikallisia vuoristoheimoja vastaan. Tämän johdosta hänet ylennettiin alikapteeniksi ja siirrettiin 1844 Žytomyrin jalkaväkirykmenttiin Ukrainaan. Alfthan ylennettiin kapteeniksi 1847, everstiksi 1852, kenraalimajuriksi 1866 ja kenraaliluutnantiksi 1878. Hän poistui sotapalveluksesta 1881 ja kuoli 7. joulukuuta 1885 maatilallaan Annovkassa.


title: Alexis Alfthan

text: Alexis Alfthanin poika oli kenraaliluutnantti Carl Johan Woldemar Alfthan.


title: Erkki Itkonen

text: Erkki Esaias Itkonen (26. huhtikuuta 1913 Inari – 28. toukokuuta 1992 Helsinki) oli akateemikko ja suomalais-ugrilaisten kielten kansainvälisesti tunnustettuja tutkijoita. Hän on 1900-luvun merkittävin fennougristi.


title: Erkki Itkonen

text: Erkki Itkosen vanhemmat olivat teologian kunniatohtori, kirkkoherra Lauri Arvid Itkonen ja Amanda Sofia Karjalainne. Hänen veljiään olivat saamen kielen ja saamelaiskulttuurin tutkija Toivo Immanuel Itkonen, varatuomari, saamelaiskulttuurin tutkija ja Enontekiön nimismies Lauri Ilmari Itkonen sekä kirkkoherra, Saamelaisten kristillisen kansanopiston rehtori, historiantutkija ja kirjailija Tuomo Itkonen.


title: Erkki Itkonen

text: Itkonen aloitti tieteellisen uransa saamelaiskielten tutkijana ja väitteli suomalais-ugrilaisen kielitieteen tohtoriksi itäsaamen vokalismia käsitelleellä työllä vuonna 1939. Vuosina 1986–1991 ilmestyi hänen työnsä tuloksena neliosainen inarinsaamen sanakirja "Inarilappisches Wörterbuch", minkä ansiosta tämä ainoastaan Suomen alueella puhuttu vähemmistökieli kohosi sanastoltaan parhaiten dokumentoitujen pienten vähemmistökielten joukkoon.


title: Erkki Itkonen

text: Itkonen toimi Helsingin yliopiston fennougristiikan professorina 1950–1963. Vuodet 1964–1983 hän oli Suomen Akatemian jäsen. Hänen erityisenä kiinnostuksen kohteenaan oli äännehistoria, jossa hän saavutti myös kestävimmät tuloksensa. Nykyinen käsitys suomalais-ugrilaisten kielten välisistä äännesuhteista perustuu pääosin Itkosen sekä hänen oppilaidensa Pekka Sammallahden ja Juha Janhusen tutkimuksiin. Hänen pysyvä ansionsa on myös saamelaiskielten ja itämerensuomalaisten kielten välisten suhteiden yksityiskohtainen selvittäminen.


title: Erkki Itkonen

text: Itkonen oli "Suomen kielen etymologisen sanakirjan" päätoimittaja ja aloitti seuraavan sukupolven etymologisen sanakirjan, "Suomen sanojen alkuperän" toimittamisen. Sen lisäksi hän oli "Sápmelaš"-lehden toimittaja 1934–1950 ja Suomalais-Ugrilaisen Seuran esimies 1969–1978. Hän sai uransa aikana merkittäviä kunnianosoituksia; hänelle myönnettiin muun muassa Upsalan ja Turun yliopiston kunniatohtorin arvo.


title: Erkki Itkonen

text: Myös useat muut Itkosten suvun jäsenet ovat olleet merkittäviä lingvistejä, huomattavimpina Erkki Itkosen poika Esa Itkonen ja veljenpoika Terho Itkonen.


title: Manner-Eurooppa

text: Manner-Eurooppa on Euroopan maanosan mannerosa, joka käsittää pääosan Euroopasta. Siihen eivät kuulu saaret, joskus pois luetaan myös niemimaat. Manner-Eurooppaan luetaan eri puolilla Eurooppaa hieman erilaisia alueita. Erityisesti brittiläisessä käytössä termi viittaa muuhun Eurooppaan lukuun ottamatta Britteinsaaria (Iso-Britannia, Irlanti ja ympäröivät saaret) ja mahdollisesti Islantia. Pohjoismaisessa käytössä Manner-Eurooppa voi viitata muuhun Eurooppaan lukuun ottamatta saaria ja Pohjoismaita.


title: Lasse Vanhanen

text: Lasse Vanhanen (s. 11. joulukuuta 1945 Tampere) on suomalainen jääkiekkoerotuomari. Hän toimi linjatuomarina.


title: Lasse Vanhanen

text: Lasse Vanhanen vihelsi SM-liigassa 375 ottelua vuosina 1974–1991. A-maaotteluita hän tuomitsi yhteensä 130, muun muassa seitsemissä MM-kisoissa ja kaksissa olympialaisissa sekä kerran Kanada Cupissa ja nuorten MM-kisoissa. Suomen Jääkiekkomuseo aateloi Vanhasen Suomen Jääkiekkoleijonaksi numerolla 93.


title: Lasse Vanhanen

text: Vanhanen toimi Helsingin yliopiston Viikin normaalikoulussa matemaattisten aineiden opettajana vuosina 1974–2013. Hän jäi eläkkeelle vuoden 2014 alussa.


title: Hochfirstschanze

text: Hochfirstschanze ja Fritz-Heitzmann-Schanze ovat hyppyrimäkiä Titisee-Neustadtissa Saksassa.


title: Hochfirstschanze

text: Hochfirstschanze on Saksan suurin hyppyrimäki, jossa ei ole merkittävää tornia, se on lähes luonnonmäki. Hyppyrimäet sijaitsevat 1 192 metriä korkean Hochfirst -vuoren juurella Schwarzwaldin alueella.


title: Hochfirstschanze

text: Vuodesta 2001 alkaen Hochfirstschanzessa on järjestetty maailmancupin ja Continental Cupin osakilpailuja.


title: Hochfirstschanze

text: Ensimmäinen hyppyrimäki paikalle rakennettiin vuonna 1932, silloisen hyppyrimäen K-piste oli 60 metrin kohdalla. Vuonna 1950 Hochfirstille rakennettiin uusi K80 -hyppyrimäki. Vuonna 1971 hyppyrimäen keulaa remontoitiin, remontissa K-piste siirtyi 90 metriin. Vuonna 1982 vauhtimäkeä tasattiin. Vuonna 1988 alastulorinne muotoiltiin uudelleen ja keulaa remontoitiin, remontissa K-piste siirtyi 113 metriin.


title: Hochfirstschanze

text: Vuonna 2000 Hochfirstschanzea remontoitiin noin 4 miljoonalla eurolla, jotta maailmancup osakilpailuiden järjestäminen olisi mahdollista. Remontin jälkeen K-piste oli 120 metrissä ja HS-piste 142 metrissä. Vuonna 2004 K-piste siirrettiin 125 metriin.


title: Hochfirstschanze

text: 2. joulukuuta 2001 Sven Hannawald hyppäsi Hochfirstschanzen uudeksi mäkiennätykseksi 145 metriä. Adam Małysz sivusi tätä ennätystä 3. helmikuuta 2007.


title: Hochfirstschanze

text: Nykyisen mäkiennätyksen 148,0 metriä on hypännyt Domen Prevc, epävirallisen mäkiennätyksen 150,0 metriä on hypännyt Maximilian Mechler Continental Cupin harjoituksissa vuonna 2011.


title: Hochfirstschanze

text: Naisten mäkiennätyksen 138,0 metriä on hypännyt Melanie Faißt.


title: Hochfirstschanze

text: Fritz-Heitzmann-Schanze avattiin vuonna 1933. Vuoden 2003 remontissa rakennettiin alastulorinteeseen laidat ja uusi kastelujärjestelmä muovitukselle, heinäkuussa 2003 Fritz-Heitzmann-Schanze avattiin uudelleen.


title: Hochfirstschanze

text: Kesämäkiennätyksen 43,5 metriä on hypännyt saksalainen Niklas Wangler 11. syyskuuta 2005.


title: Eduardo Frei Ruiz-Tagle

text: Eduardo Frei Ruiz-Tagle (s. 24. kesäkuuta 1942 Santiago) on chileläinen poliitikko, joka toimi Chilen presidenttinä 1994–2000. Hän kuuluu Chilen kristillisdemokraattiseen puolueeseen (Partido Demócrata Cristiano eli PDC), joka on yksi neljästä keskustavasemmistolaisen Concertación de Partidos por la Democracia -koalition muodostavasta puolueesta. Frein kuusivuotista presidenttikautta pidetään Chilen uuden demokratian vakiintumisen aikana.


title: Eduardo Frei Ruiz-Tagle

text: Frein isä, Eduardo Frei Montalva, oli myös kristillisdemokraatti ja Chilen presidentti 1964–1970. Hänen äitinsä oli María Ruiz-Tagle Jiménez. Frei liittyi puolueeseen jo nuorena, vuonna 1958, ja tuki kuusi vuotta myöhemmin isänsä onnistunutta presidentinvaalikampanjaa. Muuten hän keskittyi opintoihinsa. Valmistuttuaan rakennusinsinööriksi Universidad de Chilestä Frei jatkoi vielä opintojaan Italiassa, ja työskenteli sitten insinööritoimistossa 1969–1988. Hän on ollut naimisissa Marta Larraechea Bolivarin kanssa vuodesta 1967.


title: Eduardo Frei Ruiz-Tagle

text: Frein isoisä muutti Chileen pienestä kylästä Sveitsistä vuonna 1905, ja hänelle itselleenkin on myönnetty Sveitsin kansalaisuus.


title: Eduardo Frei Ruiz-Tagle

text: Entinen presidentti Frei Montalva vastusti sosialismia ja piti aluksi Salvador Allenden kaatanutta sotilasvallankaappausta myönteisenä kehityksenä. Nähtyään sotilasdiktatuurin rikokset hän alkoi kuitenkin suhtautua Augusto Pinochetiin epäillen. Frei Ruiz-Tagle puolestaan ei tukenut sotilasvaltaa, mutta pysyi pitkään erossa politiikasta. Isänsä kuoltua 1982 hän perusti tämän nimeä kantavan säätiön "Fundación Eduardo Frei Montalva", jota johti vuoteen 1993. Frei nuoremmasta tuli vähitellen tiukka sotilasvallan vastustaja. Pinochetin diktatuurin loppuaikoina Frei kuului oppositioliikkeen "Comité Pro Elecciones Libres" perustajiin ja kampanjoi aktiivisesti diktatuuria vastaan ja vapaiden vaalien puolesta. 1988 järjestetty kansanäänestys Pinochetin kauden jatkamisesta kahdeksalla vuodella oli menestys: "Ei"-puolen voitto johti Pinochetin eroon ja mahdollisti Chilen siirtymisen demokratiaan.


title: Eduardo Frei Ruiz-Tagle

text: Kun Chile näin palasi kansanvaltaiseksi, valittiin nyt myös kansanedustuslaitos, kongressi, vapailla vaaleilla. Joulukuussa 1989 järjestetyissä parlamenttivaaleissa Frei valittiin Santiagosta senaattoriksi koko maan suurimmalla äänimäärällä. Vuonna 1991 kristillidemokraattinen puolue Partido Demócrata Cristiano valitsi hänet puheenjohtajakseen.


title: Eduardo Frei Ruiz-Tagle

text: Chilen demokratisoituminen oli jakanut maan puoluekentän pääasiallisesti kahtia: sotilasvaltaa vastustaneet olivat muodostaneet keskustavasemmistolaisen Concertación-koalition, sotilasvaltaa puolustaneet taas oikeistolaisen allianssin. Concertaciónin tärkeimpien puolueiden, kristillisdemokraattien ja sosialistien yhteistyöllä oli 1989 valittu presidentiksi Patricio Aylwin. Aylwinin kauden lähetessä loppuaan alkoi Concertaciónin sisällä jo 1992 presidenttipeli.


title: Eduardo Frei Ruiz-Tagle

text: Chilen presidentinvaalissa 1993 oli odotettavissa oikeiston yritys päästä takaisin valtaan, ja keskustavasemmistossa arvioitiin keskustalaisen ehdokkaan keräävän lopullisessa vaalissa vasemmistolaista ehdokasta laajemman kannatuspohjan. Toukokuussa 1993 järjestetyn Concertaciónin esivaalin kristillisdemokraattien Frei voitti selvästi saaden 63 % äänistä; vastaehdokkaana ollut sosialistien Ricardo Lagos sai 36 %. Koalitio teki Freistä ehdokkaansa Aylwinin seuraajaksi ja suurin osa vasemmistosta suostui tukemaan häntä.


title: Eduardo Frei Ruiz-Tagle

text: Oikeiston vastaehdokkaan valinta kesti pitkään, lopulta hajanainen oikeistoliittouma Unión por el Progreso asetti ehdokkaakseen Arturo Alessandri Besan, jonka isä Jorge Alessandri oli myös toiminut aiemmin Chilen presidenttinä, samaten myös tämän isä Arturo Alessandri Palma. Siten 1993 vaalista tuli kahden entisen presidentin poikien keskinäinen kamppailu. Muita pienryhmien ehdokkaita oli kaikkiaan neljä, joukossa riippumaton oikeistolainen, ekologiset voimat, allendelainen vasemmisto ja ihmisyyden puolue. Joulukuussa järjestetyssä vaalissa Frei sai heti ensimmäisellä kierroksella ehdottoman enemmistön, 58 % äänistä; konservatiivien Arturo Alessandri sai vain 24 %, muut jäivät kukin muutamaan prosenttiin. 11. maaliskuuta 1994 Eduardo Frei tuli Chilen presidentiksi.


title: Eduardo Frei Ruiz-Tagle

text: Presidenttikautenaan Eduardo Frei Ruiz-Tagle pysytteli sisäpolitiikassa edeltäjänsä linjoilla ponnistellen maan toisilleen vihamielisten poliittisten leirien suhteiden liennytyksessä. Samanaikaisesti aloitettiin oikeudellinen selvitys Pinochetin diktatuurin rikoksista ja ihmisoikeusloukkauksista. Frein talouspolitiikka pyrki ulkomaankauppataseen ja inflaation laskun sekä tuloalijäämän tasapainoon. Ulkopolitiikassa Frei näki tärkeäksi saada kansainvälinen tunnustus maan demokratisoitumiselle ja lähentymisen kansainvälisiin talousjärjestöihin, kuten Chilen yhteistyön Mercosur-maiden kanssa.


title: Eduardo Frei Ruiz-Tagle

text: Nykyisin asevoimien komentajana toimiva entinen diktaattori Pinochet vaikutti vielä maan asioihin, vaikka olikin luopunut presidentinvirasta 1990. Toukokuussa 1993 "La Nación" -lehti julkaisi artikkelin ns. ""Pinocheques""-tapauksesta, jossa armeija oli antanut kolmella šekillä Pinochetin pojalle 971 miljoonan peson lainan 1991. Kenraalit pitivät kokouksen hallituksen La Monedan edessä olevassa rakennuksessa, jossa rikostutkinta leimattiin "armeijan ja sen komentajan häirinnäksi." ja 60 erikoisjoukkojen sotilasta saartoi hallituksen rakennuksen (ns. "boinazo") ja esti pääsyn sinne. Presidentti Frei määräsi syyttäjän keskeyttämään tapauksen selvittämisen "kansallisen edun nimessä" heinäkuussa 1995.


title: Eduardo Frei Ruiz-Tagle

text: Chilen hallitus joutui lokakuussa 1998 vaikeaan tilanteeseen, kun Pinochet pidätettiin Lontoossa: Tulisiko Chilen sallia Pinochetin luovutus vastaamaan rikoksistaan toiseen maahan, vaikka tämä nautti laaja-alaista koskemattomuutta Chilen elinikäisenä senaattorina. Eduardo Frein täytyi nyt venyä molempiin suuntiin: toisaalta hän ei halunnut vaarantaa nähtyä vaivannäköä Chilen kehittämisessä oikeusvaltioksi, oikeudellisia selvityksiä diktatuurin ajasta eikä myöskään Chilen lähentämistä kansainväliseen yhteisöön. Mutta toisaalta hän ei voinut liikaa ärsyttää maansa taantumuksellisia voimia, etenkään armeijaa ja Pinochetin vaikutusvaltaisia tukijoita, jotka uhkasivat jälleen tehdä tyhjiksi kaikki ponnistelut demokratisoitumisen ja oikeusvaltion eteen. Lopulta Eduardo Frei kieltäytyi Chilen kongressin tuella luovuttamasta Pinochetia vastaamaan teoistaan espanjalaisiin ja brittiläisiin oikeusistuimiin, ja vaati että tämä palautettaisiin Chileen, mikäli hänet haluttaisiin haastaa oikeuteen.


title: Eduardo Frei Ruiz-Tagle

text: Frei nuoremman presidenttikausi oli kaiken kaikkiaan edistyksellinen Chilen kehityksen kannalta. Hänellä oli monenlaisia suurisuuntaisia suunnitelmia erityisesti maan yhteiskunnallisten olojen parantamiseen, kuten koulu- ja oikeuslaitoksen uudistaminen. Näiden laajojen hankkeiden toteutuminen jäi osittain hänen seuraajiensa kausille, ja on ollut jatkuvuuden kannalta tärkeää, että valta on edelleen pysynyt Concertaciónilla. Frein aikana parannettiin huomattavasti sosiaaliturvajärjestelmää ja korotettiin minimipalkkoja. Tosin kaikkien mielestä eriarvoisuuden vähentämiseen tähtäävät uudistukset eivät siltikään edenneet tarpeeksi nopeasti, ja tyytymättömyys heikensi kristillisdemokraattien tulosta 1997 vaaleissa. Frei vastasi painottamalla kautensa jälkipuoliskolla entistä enemmän sosiaalipolitiikkaa. Chilestä tuli inhimillisen kehityksen indeksillä mitaten Latinalaisen Amerikan kehittynein maa, ja jo 1996 siitä tuli Mercosurin liitännäisjäsen.


title: Eduardo Frei Ruiz-Tagle

text: Frein presidenttikausi päättyi 2000. Chilen presidentinvaalissa 1999 sosialistien Ricardo Lagos valittiin hänen seuraajakseen ja Chile sai ensimmäisen vasemmistolaisen presidentin sitten Allenden. Tämän jälkeen hän, entisenä presidenttinä, alkoi Chilen tuolloisen perustuslain mukaisesti toimia elinikäisenä senaattorina. Kun sitten parlamentti poisti perustuslakiuudistuksessa elinikäisen senaattorin aseman, asettui Frei uudelleen ehdolle senaattiin. Chilen parlamenttivaaleissa 2005 hänet valittiinkin 11. joulukuuta 2005 parlamenttiin. 11. maaliskuuta 2006 hänet valittiin senaatin uudeksi puhemieheksi.


title: Pokémon Snap

text: Pokémon Snap () on HAL Laboratoryn kehittämä ja Nintendon julkaisema videopeli Nintendo 64:lle. Sen voi ladata myös Wiille Virtual Consolen kautta. Se kuuluu Pokémon-peleihin, ja se julkaistiin Euroopassa 15. syyskuuta 2000.


title: Pokémon Snap

text: Professori Oak lähettää aloittelevan pokémonien valokuvaajan Todd Snapin (joka esiintyy myös "Pokémon"-televisiosarjassa) kummalliselle saarelle tekemään tutkimusta. Oak tarvitsee laadukkaita valokuvia tieteellisten löytöjensä todisteeksi, ja tähän työhön on Todd oikea henkilö. Todd tutkii saaren maantieteellisiä alueita kierrellen siellä mekaanisella laitteella nimeltä Zero-One.


title: Pokémon Snap

text: Pokémon Snap suunniteltiin aluksi Nintendo 64DD:lle.


title: Eduardo Frei

text: Eduardo Frei tarkoittaa kahta Chilen presidenttiä:


title: Pat LaFontaine

text: Patrick "Pat" LaFontaine (s. 22. helmikuuta 1965 St. Louis, Missouri, Yhdysvallat) on entinen yhdysvaltalainen jääkiekkoilija. Keskushyökkääjä LaFontaine pelasi National Hockey Leaguessa New York Islandersissa (1983–1991), Buffalo Sabresissa (1991–1997) ja New York Rangersissa (1997–1998). LaFontaine työskenteli pelaajauran jälkeen Islandersin omistajan Charles Wangin neuvonantajana ennen kuin jäi tästä tehtävästä pois heinäkuussa 2006.


title: Pat LaFontaine

text: Pelaajana Pat LaFontaine teki NHL:n runkosarjassa 468 maalia ja antoi 545 syöttöä (yhteensä 1013 tehopistettä) 865 ottelussa. Jäähyjä hänelle tuomittiin 552 minuuttia.


title: Mastodon

text: Mastodon on vuonna 2000 perustettu metallimusiikkiyhtye Atlantasta, Yhdysvalloista. Yhtyettä on vaikea sijoittaa mihinkään tiettyyn metallimusiikin genreen. Mastodon on yksi vaikuttavista New Wave of American Heavy Metal-yhtyeistä.


title: Mastodon

text: Mastodonin musiikissa kuuluvat vaikutteita muun muassa jazzista, stoner rockista, progressiivisesta metallista, grindcoresta ja hardcore punkista.


title: Mastodon

text: Yhtyeen omaperäiseen musiikkiin kuuluuvat mutkikkaita ja rankkoja kitarariffejä, omalaatuiset tahtilajit, pitkät ja melodiset kappaleiden väliosat sekä jazzmaiset rummut ja joissain kappaleissa tuplabasareiden käyttöä, puhdasta laulua ja karheaa karjumista, joka on lähellä murinalaulua.


title: Mastodon

text: Lyriikat kertovat mm. elämään liittyvistä asioista, sankarillisista teoista, albumin konseptiin/teemaan liittyvät asiat ja mystisistä olennoista kuten mm. "Behemothista" ja "Isojalasta".


title: Mastodon

text: Mastodonin neljä ensimmäistä albumia ovat konseptialbumeja, joiden teemoina ovat elementit. Elementit ovat tuli (Remission), vesi (Leviathan), maa (Blood Mountain) ja ilma (Crack the Skye).Albumit The Hunter ja Once More 'Round the Sun eivät ole konsepti-albumeja, koska yhtye on sanonut haastattelussa unohtavansa konseptialbumi-ideat, koska se antoi bändille tilaisuuden kirjoittaa kappaleita erilaisista aiheista, joita eivät pystyneet kirjoittamaan, kun yhtye oli tekemässä konsepti-albumeja.


title: Mastodon

text: Yhtyeen seitsemäs albumi "Emperor of Sand" on konsepti-albumi, joka kertoo henkilöstä jolle on annettu kuolemantuomio, ja tarinan lopussa henkilö kuolee ja pelastuu. Albumin teemana ovat kuolema ja syöpä. Nämä aiheet ovat saaneet inspiraatiota siitä lähtien kun bändin jäsenten ystävillä ja/tai perheenjäsenillä on todettu syöpä tai ovat menehtyneet.


title: Mastodon

text: Yhtyeen kappaleet "Elephant Man", "Joseph Merrick" ja "Pendulous Skin" on nimetty Joseph Merrickin mukaan.


title: Mastodon

text: Neurosis-yhtyeen laulaja Scott Kelly on ollut mukana jokaisella "Remission" -albumin jälkeen ilmestyneellä albumilla. Hän laulaa kappaleissa "Aqua Dementia", "Crystal Skull", "Crack the Skye", "Spectrelight", "Diamond in the Witch House" ja "Scorpion Breath".


title: Mastodon

text: Yhtye nousi musiikin valtavirtaan albumeillaan "Leviathan", "Blood Mountain" ja "Crack the Skye". Yhtyeen tunnetuimpia kappaleita ovat "Iron Tusk", "Blood and Thunder", "Colony of Birchmen", "The Wolf Is Loose", "Oblivion", "Divinations", "Crack the Skye", "Black Tongue", "Curl of the Burl" ja "High Road".


title: Mastodon

text: Studioalbumit


title: Mastodon

text: Kokoelma-albumit


title: Mastodon

text: EP:t


title: Mastodon

text: Livealbumit


title: Mastodon

text: Demot


title: Mastodon

text:
Singlet
DVD:t


title: Teuvo Honkalinna

text: Teuvo Honkalinna (21. helmikuuta 1938 Helsinki – 21. maaliskuuta 2005 Helsinki) oli suomalainen jääkiekkohuoltaja.


title: Teuvo Honkalinna

text: Honkalinna toimi HIFK:n huoltajana yli 40 vuotta sekä eri ikäluokkien maajoukkueissa.


title: Teuvo Honkalinna

text: Suomen Jääkiekkomuseo aateloi Teuvo Honkalinnan Suomen Jääkiekkoleijonaksi numerolla 103.


title: Wielka Krokiew im. Stanisława Marusarza

text: Wielka Krokiew im. Stanisława Marusarza, lyhyemmin Wielka Krokiew, on hyppyrimäki Zakopanessa Puolassa.


title: Wielka Krokiew im. Stanisława Marusarza

text: Mäestä hypätään maailmancupin osakilpailuja. Siellä on myös järjestetty hiihdon maailmanmestaruuskilpailut vuosina 1929, 1939 ja 1962. Talviuniversiadit Zakopanessa on järjestetty vuosina 1993 ja 2001.


title: Wielka Krokiew im. Stanisława Marusarza

text: Suurmäen maailmanmestaruudet voittivat 1929 norjalainen Sigmund Ruud, 1939 itävaltalainen Josef Bradl ja vuonna 1962 itäsaksalainen Helmut Recknagel. Talviuniversiadeissa suurmäen kilpailun voitti vuonna 1993 japanilainen Yukitaka Fukita ja 2001 puolalainen Łukasz Kruczek.


title: Wielka Krokiew im. Stanisława Marusarza

text: Ensimmäistä hyppyrimäkeä paikalle alettiin rakentaa vuonna 1924 Karol Stryjeńskin suunnitelmien mukaan ja se oli jo kolmas hyppyrimäki Zakopanessa, ensimmäinen oli rakennettu Krokiew-vuoren toiselle puolen Kalatówkiin vuonna 1910. Hyppyrimäki, nimeltään "Wielka Krokiew im. Karola Stryjeńskiego", avattiin 22. maaliskuuta 1925. Neljä vuotta myöhemmin hiihdon MM-kilpailut järjestettiin Zakopanessa, joita varten hyppyrimäki remontoitiin kokonaan vuonna 1928. Wielka Krokiewin K-piste sijaitsi remontin jälkeen 60 metrissä. Norjalaiset ottivat MM-kilpailusta kolmoisvoiton Sigmund Ruudin johdolla.


title: Wielka Krokiew im. Stanisława Marusarza

text: Seuraavan kerran hiihdon MM-kilpailut järjestettiin Zakopanessa vuonna 1939, joita varten edellisenä vuotena hyppyrimäki uusittiin jälleen kokonaan. Remontissa K-piste siirrettiin 80 metriin. MM-kilpailuissa 30 000 katsojaa todisti, kun itävaltalainen Josef Bradl voitti mäkihypyn maailmanmestaruuden. Zakopanelainen Stanisław Marusarz, jonka mukaan hyppyrimäki myöhemmin nimettiin, sijoittui viidenneksi. Hyppyrimäki remontoitiin välittömästi Toisen maailmansodan päättymisen jälkeen vuonna 1946 hyppykuntoon.


title: Wielka Krokiew im. Stanisława Marusarza

text: Kolmannen kerran Zakopanessa järjestetyissä hiihdon MM-kilpailuissa vuonna 1962 hypättiin ensimmäistä kertaa myös normaalimäestä. MM-kilpailuja varten vuonna 1960 myös Wielka Krokiewia remontoitiin, remontissa K-piste siirrettiin 100 metriin. Suurmäen maailmanmestaruuden voitti 125 000 katsojan edessä itäsaksalainen Helmut Recknagel.


title: Wielka Krokiew im. Stanisława Marusarza

text: Vuonna 1977 hyppyrimäki remontoittin K115 kokoiseksi ja vuonna 1980 siinä järjestettiin ensimmäistä kertaa maailmancupin osakilpailu. Vuonna 1989 se nimettiin Wielka Krokiew im. Stanisława Marusarzaksi, sitä remontoitiin hieman ja K-piste siirtyi 116 metriin. Talviuniversiadit järjestettiin Zakopanessa vuonna 1993 ja suurmäen kilpailun voitti japanilainen Yukitaka Fukita. Vuodesta 1996 lähtien siitä on hypätty säännöllisesti maailmancupia täydelle katsomolle, kun fanaattiset puolalaiset fanit haluavat nähdä kilpailun paikan päällä, esimerkiksi vuoden 2002 kilpailua seurasi paikan päällä 100 000 katsojaa.


title: Wielka Krokiew im. Stanisława Marusarza

text: 6. heinäkuuta 1997 paavi Johannes Paavali II piti messun stadionilla, jota seurasi paikan päällä 250 000 kuulijaa.


title: Wielka Krokiew im. Stanisława Marusarza

text: Vuonna 2000 Wielka Krokiew remontoitiin kokonaan K120 HS134 kokoiseksi. Vuonna 2004 sen alastulorinteeseen asennettiin muovitus ja sen jälkeen siitä on hypätty myös kesä-GP:n osakilpailuja. Talviuniversiadit järjestettiin Zakopanessa toisen kerran vuonna 2001 ja suurmäen kilpailun voitti puolalainen Łukasz Kruczek, joka toimi Puolan mäkihyppymaajoukkueen päävalmentaja vuosina 2008–2016.


title: Wielka Krokiew im. Stanisława Marusarza

text: 20. tammikuuta 2007 Jan Mazoch kaatui pahasti mäessä ja hänet vietiin koomassa Krakovalaiseen sairaalaan.


title: Wielka Krokiew im. Stanisława Marusarza

text: Vuonna 2016 vauhtimäki remontoitiin ja uusittuun vauhtimäkeen asennettiin jäädytettävä latuprofiili. Vuonna 2017 alastulorinne muotoiltiin uudelleen, jonka seurauksena K-piste siirrettiin 120 metristä 125 metriin ja HS-piste 134 metristä 140 metriin.


title: Wielka Krokiew im. Stanisława Marusarza

text:
Mäkiennätyksen 143,5 metriä on hypännyt Dawid Kubacki.
Kesämäkiennätyksen 139,5 metriä ovat hypänneet Daniel Forfang ja Adam Małysz, epävirallisen kesämäkiennätyksen 140,0 metriä on hypännyt Anže Semenič.


title: PCI-X

text: PCI-X (Peripheral Component Interconnect Extended) on perinteistä PCI-väylää nopeampi ratkaisu erilaisten sisäisten lisälaitteiden kytkemiseen. Se on suunnattu lähinnä palvelin- ja työasemakäyttöön. PCI-X:n väyläleveys on PCI:n 32 bitin sijasta 64 bittiä, ja väylänopeuksia on 66 MHz, 100 MHz ja 133 MHz. Siten nopeimmillaan PCI-X tarjoaa kahdeksan kertaa suuremman siirtokapasiteetin kuin PCI-väylä. Tosin väylänopeus rajoittaa käytettävien korttipaikkojen tai suoraan kytkettävien laitteiden määrää. 100 MHz:n nopeudella näitä voi olla samalla PCI-X-ohjaimella kaksi, 133 MHz:n nopeudella vain yksi (joten se teknisesti ottaen lakkaa olemasta jaettu väylä).


title: PCI-X

text: Standardin kehittivät yhteistyössä IBM, HP ja Compaq.


title: Ettore Chimeri

text: Ettore Chimeri (4. kesäkuuta 1924 – 27. helmikuuta 1960) oli venezuelalainen Formula 1 -kuljettaja. Hän osallistui vain yhteen Grand Prix -kilpailuun, jonka hän keskeytti, eikä saavuttanut yhtään MM-pistettä. Chimeri lähti lähtöruudusta 21.Chimeri osallistui myös yhteen MM-sarjaan kuulumattomaan kilpailuun.


title: Ettore Chimeri

text: Chimeri kuoli Grand Premio Libertad -kilpailun harjoituksissa Camp Freedom -sotilaslentokentällä lähellä Havannaa. Hänen Ferrarinsa törmäsi heinäpaalien ja suojaavien teräsesteiden läpi, ja putosi lähes 50 metriä syvään syvänteeseen. Vaikka Chimeri oli vielä elossa, kun helikopteri lennätti hänet sairaalaan, kuoli hän myöhemmin iltapäivällä.


title: Suomalainen Tiedeakatemia

text: Suomalainen Tiedeakatemia eli Academia Scientiarum Fennica () on vuonna 1908 perustettu yleistieteellinen keskusseura, joka sääntöjensä mukaan edistää tutkimusta ja toimii korkeatasoista tutkimusta harjoittavien tutkijoiden yhdyssiteenä. Seuran jäsenmäärä on rajoitettu ja jäsenistö valitsee itse uudet jäsenet. Tiedeakatemia jakaantuu matemaattis-luonnontieteelliseen ja humanistiseen osastoon, jotka edelleen jakautuvat tieteenalakohtaisiin ryhmiin. Uudet jäsenet valitaan vuosikokouksessa huhtikuussa. Tiedeakatemian kotimaiseksi jäsenmääräksi on rajattu enintään 333 alle 65-vuotiasta jäsentä, joista matemaattis-luonnontieteellisessä osastossa 194 ja humanistisessa osastossa 139. Jäsenen täyttäessä 65 vuotta hänen kiintiöpaikkansa tieteenalakohtaisessa ryhmässä vapautuu, mutta hän jatkaa Tiedeakatemian täysivaltaisena jäsenenä. Kaikkiaan jäseniä on yli 700. Lisäksi kutsutaan ulkomaisia jäseniä. Tiedeakatemian jäsenyyttä pidetään erityisenä tiedeyhteisön tunnustuksena kuulumisesta alansa eliittiin.


title: Suomalainen Tiedeakatemia

text: Akatemian kunniajäseniä ovat (tilanne 18. toukokuuta 2017) professorit Elina Haavio-Mannila, Risto Ihamuotila, Olli Lehto, Heikki Palva, Kari Raivio, Eeva Tapio ja Jarmo Visakorpi.


title: Suomalainen Tiedeakatemia

text: Tiedeakatemia harjoittaa laajaa julkaisutoimintaa. Pääsarjassa Suomalaisen Tiedeakatemian toimituksia (Annales Academiae Scientiarum Fennicae) on kolme alasarjaa: Mathematica, Mathematica Dissertationes ja Humaniora. Lisäksi Tiedeakatemia julkaisee sarjaa FFC Communications, joka sisältää kulttuuriantropologian ja kansatieteen alojen tutkimuksia.


title: Suomalainen Tiedeakatemia

text: Tiedeakatemia rahoittaa tieteellistä tutkimusta jakamalla apurahoja Vilho, Yrjö ja Kalle Väisälän rahastosta, Eino Jutikkalan rahastosta, Hilkka ja Otto Brusiinin Säätiöstä sekä Emil Öhmannin Säätiöstä. Suomalainen Tiedeakatemia jakaa apurahoja vuosittain yli 2 miljoonaa euroa.


title: Suomalainen Tiedeakatemia

text: Suomalainen Tiedeakatemia myöntää erilaisia palkintoja. Väisälän palkinto jaetaan vuosittain 1-3 aktiivivaiheessa olevalle, jo ansioituneelle tutkijalle. Palkintoa on jaettu vuodesta 2000, ja se myönnetään Väisälän rahaston tukemille aloille. Vuodesta 2011 on jaettu Jutikkala-palkinto uransa alkuvaiheessa olevalle, jo kansainvälistä mainetta saavuttaneelle humanistisen alan tutkijalle. Joka kolmas vuosi myönnetään Eino Jutikkalan historiapalkinto ansiokkaasta historiantutkimustyöstä akateemikko Jutikkalan testamentin mukaisesti. Tiedeakatemia myös myöntää vuosittain kunniapalkinnon yhdelle tieteellisessä työssään ansioituneelle akatemian jäsenelle.


title: Suomalainen Tiedeakatemia

text: Suomalaisen Tiedeakatemian toimitilat ovat Helsingissä Mariankadulla ja Tiedeakatemia pitää kuukausikokouksia Säätytalossa joka kuukauden toinen maanantai. Vuosikokous on huhtikuussa.


title: Suomalainen Tiedeakatemia

text: Historiallisesti Suomalainen Tiedeakatemia on ollut nimenomaan suomenkielisen tieteenharjoituksen edistäjä. Vastaava alun perin ruotsinkielinen instituutio on Suomen Tiedeseura (1838), josta Suomalainen Tiedeakatemia erosi kielikysymyksen vuoksi.


title: Suomalainen Tiedeakatemia

text: Suomalaisen tiedeakatemian perustajia oli professori Taavi Laitinen, joka oli sen rahastonhoitaja 1908–1911.. Valmistavassa kokouksessa 1907 olivat hänen lisäkseen mukana Eliel Aspelin-Haapkylä, J. R. Danielson-Kalmari, J. J. Karvonen, Gustaf Komppa, Kaarle Krohn, Hjalmar Mellin, J. J. Mikkola, Heikki Paasonen, E. N. Setälä, O. E. Tudeer ja Matti Äyräpää. Suomalaisen tiedeakatemian perustava kokous pidettiin 10. lokakuuta 1908.


title: Suomalainen Tiedeakatemia

text: Tiedeakatemian pääsihteeri on toiminut vuoden 2016 alusta täysipäiväisenä, ja tehtävässä on vuodesta 2016 toiminut professori Pekka Aula.


title: Suomalainen Tiedeakatemia

text: Lähde


title: René Vandereycken

text: René Vandereycken (s. 22. heinäkuuta 1953 Spalbeek, Belgia) on belgialainen jalkapallovalmentaja ja entinen pelaaja. Hän pelasi Belgian maajoukkueessa 50 ottelua ja teki niissä kolme maalia vuosina 1975–1986.


title: René Vandereycken

text: Valmentajana puolustuspeliä kannattava taktikko oli Belgian jalkapallomaajoukkueen päävalmentajana tammikuusta 2006 huhtikuulle 2009. Hän sai potkut Belgian maajoukkueesta huonosti alkaneiden MM-karsintojen vuoksi.


title: Neil Young (albumi)

text: Neil Young on kanadalaisen muusikon Neil Youngin ensimmäinen sooloalbumi.


title: Neil Young (albumi)

text: Kaikki kappaleet on tehnyt Neil Young, paitsi "String Quartet From Whiskey Boot Hill", jonka on tehnyt Jack Nitzsche


title: Gloria Grant

text: Gloria Grant on kuvitteellinen hahmo Marvelin sarjakuvamaailmassa. Hän on J. Jonah Jamesonin sihteeri ja Peter Parkerin ystävä. Hän kuuluu Hämähäkkimies sarjakuva seikkailujen sivuhahmoihin. Hänen ensiesiintymisensä oli "Amazing Spider-Man" #140-lehdessä, ja hänet loivat Gerry Conway ja Ross Andru.


title: Gloria Grant

text: Gloria Grant esiintyy Hämähäkkimies-animaatiosarjassa J. Jonah Jamesonin sihteerinä, eikä hänellä ole varsinaisen tärkeää roolia sarjassa lainkaan (lukuun ottamatta Kameleontin muuttumista häneksi hetkeksi aikaa). Jaksot, jossa Gloria Grant sarjassa nähdään, ovat: 13 "Kameleontti" ja 42 "Syyllinen". Hahmon äänenä kuullaan Nell Carter.


title: Guy Thys

text: Guy Thys (6. joulukuuta 1922 – 1. elokuuta 2003) oli belgialainen jalkapallovalmentaja, jonka alaisuudessa maan maajoukkue nautti historiansa suurinta menestystä.


title: Guy Thys

text:
Ennen valmennusuraansa Thys loi pelaajauraa 1940- ja 1950-luvuilla. Hän pelasi belgialaisseuroissa, KFC Germinal Beerschotissa, Daring Molenbeekissä ja Standard Liègessä.
1954 Thys aloitti Cercle Bruggen pelaajavalmentajana ja 1958 siirtyi samaan tehtävään Racing Lokereniin. Visiitti Lokerenissa jäi lyhyeksi sillä jo seuraavana vuonna hän siirtyi päätoimiseksi valmentajaksi Wezeliin ja päätti pelaajauransa.
Thys nousi maineeseen valmennettuaan Royal Antwerpenin toiseksi Belgian cupissa. 1976 Thys nimettiinkin Belgian jalkapallomaajoukkueen päävalmentajaksi. Thys toimi maajoukkuevalmentajana 13 vuotta, vuoteen 1989 saakka. Thys valmensi Belgiaa 101 ottelussa, joista 45 päättyi voittoon.
Thysin valmennuksessa Belgian "Punaiset paholaiset" selvisivät MM-kisoihin kolmesti, 1982, 1986 ja 1990. Parhaimmillaan Thysin valmentama Belgia oli neljäs 1986 Meksikon MM-kisoissa. Belgia esiintyi EM-kisoissa kahteen otteeseen. Parhaana saavutuksena oli EM-hopea vuoden 1980 kisoissa Italiassa. Finaalissa Belgia hävisi Saksalle
Thys palasi maajoukkueen peräsimeen vielä vuodeksi 1990–1991 eli hän toimi päävalmentajana arvokisojen ajan.


title: Guy Thys

text: Thys kuoli 80-vuotiaana vuonna 2003.


title: Juha Janhunen

text: Juha Janhunen (s. 12. helmikuuta 1952 Pori) on Helsingin yliopiston Itä-Aasian kielten ja kulttuurien professori. Uransa aikana hän on tutkinut suomalais-ugrilaisia ja altailaisia kieliä sekä kiinaa, japania ja koreaa.


title: Juha Janhunen

text: Janhusen tieteellinen maine perustui alun perin hänen toimittamaansa samojedikielten yhteissanastoon ja kantasamojedin rekonstruktioon, jotka mahdollistivat uralilaisen kantakielen aikaisempaa tarkemman rekonstruoimisen. Hän myös väitteli samojedikielten alalta. Myöhemmin Janhunen on tutkinut Euraasian kielikuntien syntyä ja levittäytymistä nykyisille alueilleen historiallis-vertailevan kielitieteen ja kielitypologian näkökulmasta ja kirjoittanut laajan monografian Mantšurian etnisestä historiasta. Hän on myös osallistunut suomalaisten alkuperää koskevaan julkiseen keskusteluun puolustaen jo M. A. Castrénin esittämää ajatusta, jonka mukaan suomalais-ugrilaiset kielet ovat alun perin lähtöisin Siperiasta ja levinneet suhteellisen myöhään Eurooppaan ja muun muassa nykyisen Suomen alueelle.


title: Juha Janhunen

text: Suomenkieliseen perheeseen syntynyt mutta ruotsin kielen omaksunut Janhunen toimii suomenruotsalaisuuden asemaa ajavan Finlandssvensk samling -yhdistyksen puheenjohtajana. Hän on kannattanut muun muassa toisen kotimaisen kielen pakollisen opetuksen poistamista suomalaisista kouluista ja suomenruotsalaisten määrittelemistä kansalliseksi vähemmistöksi.


title: Juha Janhunen

text: Professori Janhunen valittiin Suomen Tiedeseuran jäseneksi vuonna 2003 ja Academia Europæan jäseneksi vuonna 2008.


title: Ontto Maa

text: Ontto Maa on näennäistieteellinen hypoteesi, jonka mukaan maapallo on ontto, ja sen sisäpinta on mahdollisesti asumiskelpoinen. Hypoteesi on ollut suosittu seikkailu- ja tieteiskirjallisuudessa sekä joissakin salaliittoteorioissa. Oletus ontosta Maasta on kuitenkin jo pitkään ollut ristiriidassa tieteen Maata sekä planeettojen koostumusta koskevien tietojen kanssa.


title: Ontto Maa

text: Ajatus ontosta Maasta on hyvin vanha, ja muinaisina aikoina se on sekoittunut esimerkiksi taruihin Haadeesta tai Helvetistä. Vuonna 1692 Edmund Halley esitti hypoteesin, jonka mukaan Maa koostuu useasta samankeskisestä ja eri nopeudella pyörivästä kuoresta, joiden välissä on ilmaa. Hypoteesillä hän pyrki selittämään kompassin outoja liikkeitä. Melkein 200 vuotta myöhemmin amerikkalainen lääkäri ja alkemisti Cyrus "Koresh" Teed laajensi Halleyn näkemystä ontosta Maasta ja esitti vuonna 1869 näkemyksen, jonka mukaan maankuori muodostaa onton pallon sisäkuoren ja josta ihmiset katsovat pallon sisällä sijaitsevaa maailmankaikkeutta. Nykyään tiedetään, että jos maailma olisi ontto, se luhistuisi omaan painoonsa.


title: Georges Leekens

text: Georges Leekens (s. 18. huhtikuuta 1949 Meeuwen, Belgia) on belgialainen jalkapallovalmentaja ja entinen pelaaja. Marraskuusta 2017 lähtien hän on toiminut Unkarin jalkapallomaajoukkueen päävalmentajana.


title: Georges Leekens

text: Leekens toimii nykyään myös valmennuskonsulttina ja on julkaissut myös jalkapallovalmennukseen liittyviä kirjoja.


title: Georges Leekens

text: Helmikuusta 2009 hän siirtyi saudiseura Al-Hilalin päävalmentajaksi. Pesti jäi kuitenkin lyhyeksi, sillä hän sai potkut jo toukokuussa.


title: Georges Leekens

text: Kesäkuussa 2009 Leekens allekirjoitti kolmivuotisen sopimuksen belgialaisseura KV Kortrijkin kanssa. Leekensin johdolla Kortrijk pelasi upean kauden 2009–2010 ja sijoittui Jupiler Leaguessa neljänneksi. Toukokuun alussa 2010 Leekens palasi Belgian maajoukkueen peräsimeen EM2012-projektin kattavalla sopimuksella. Hyvien tulosten myötä Leekens allekirjoitti jatkosopimuksen MM2014-projektin loppuun ulottuvan jatkosopimuksen huhtikuussa 2011.


title: Georges Leekens

text: Leekens jätti Belgian maajoukkuevalmentajan tehtävät toukokuussa 2012 ja siirtyi Belgian liigassa pelaavan Club Bruggen valmentajaksi. Urakka seurassa jäi kuitenkin lyhyeksi, kun Leekens sai potkut jo marraskuun alussa 2012 kehnosti alkaneen kauden vuoksi.


title: Georges Leekens

text: Maaliskuun lopussa 2014 Leekensistä tuli kaksivuotisella sopimuksella Tunisian jalkapallomaajoukkueen päävalmentaja. Hän johdatti Tunisian vuoden 2015 Afrikan-mestaruuskisoihin. Tunisia voitti karsintalohkonsa 14 pisteellä, eikä hävinnyt otteluakaan. Afrikan-Mestaruuskisoissa Leekensin Tunisia voitti myös lohkonsa ja eteni puolivälieriin. Tunisia kuitenkin hävisi Päiväntasaajan Guinealle maalein 1–2. Leekens erosi päävalmentajan paikalta kesäkuussa 2015 palkkabonuksien maksamiseen liittyvien epäselvyyksien vuoksi.


title: Georges Leekens

text: Lokakuussa 2015 Leekens palasi KSC Lokerenin päävalmentajaksi. Kokeneen valmentajan johdolla Lokeren sijoittui kauden 2015/16 päätteeksi Belgian liigassa lopulta sijalle 11. Kausi 2016/17 alkoi kuitenkin kehnosti ja Leekens sai potkut lokakuussa 2016, kun Lokeren majaili liigan häntäpäässä.


title: Georges Leekens

text: Lokakuussa 2016 Leekens korvasi potkut saaneen Milovan Rajevacin Algerian jalkapallomaajoukkueen päävalmentajana. Algerian menestys Afrikan mestaruuskilpailuissa 2017 jäi Leekensin johdolla vaisuksi. Joukkue pelasi alkulohkossaan 2–2 tasapelit Zimbabwen ja Senegalin kanssa sekä hävisi 2–1 Tunisialle. Pisteet riittivät vain lohkon kolmossijaan ja Algerian turnaus päättyi aikaisin. Leekens ilmoitti putoamisen jälkeen eroavansa tehtävästään.


title: Georges Leekens

text: Marraskuun alussa 2017 Leekensistä tuli Unkarin jalkapallomaajoukkueen päävalmentaja.


title: U.K.

text: U.K. oli englantilainen progressiivisen rockin superyhtye.


title: U.K.

text: Rumpali Bill Brufordin mukaan yhtye onnistui vastaamaan sille asetettuihin odotuksiin. Sävellystyö oli vahvaa, kuten myös musiikillinen osaaminen. Albumi otettiin hyvin vastaan varsinkin Yhdysvalloissa, ja radioasemat sekä lehdistö kiinnostuivat siitä.


title: U.K.

text: UK:n kiertue Yhdysvalloissa oli menestys, ja viimeinen konsertti elokuussa 1978 veti 50 000 hengen yleisön. Kiertueen aikana yhtye jakautui musiikillisesti kahtia: Eddie Jobson ja John Wetton halusivat pitäytyä rock- ja popmusiikin soittotyylissä ja -tavassa, kun taas Bruford ja Allan Holdsworth olivat etenkin lavaesiintymisissä improvisoivan soiton puolesta. Basisti-laulaja John Wetton oli saanut jo King Crimsonissa tarpeekseen ristiriidoista, ja keskustelun sekä muutaman esiintymisen jälkeen kaksikot lähtivät omille teilleen. Eräällä tavalla yhtye oli edeltäjä Asia-yhtyeelle, jossa Wetton jatkoi myöhemmin.


title: U.K.

text: Yhtyeen kappaleissa oli paljon epätavallisia tahtilajeja (esimerkiksi 7/4 kappaleessa ”In the Dead of Night”), sähköviulusooloja ja jazzahtavia harmonioita.


title: Fritz Walter

text: Friedrich "Fritz" Walter (31. lokakuuta 1920 Kaiserslautern – 17. kesäkuuta 2002 Alsenborn) oli saksalainen jalkapalloilija.


title: Fritz Walter

text: Walter edusti koko uransa seuratasolla 1. FC Kaiserslauternia. Hän voitti seuran riveissä Saksan mestaruuden vuosina 1951 ja 1953. Kaiserslautern nimesi stadioninsa hänen mukaansa.


title: Fritz Walter

text: Walter pelasi Saksan maajoukkueen riveissä MM-kisoissa vuosina 1954 ja 1958. Hän toimi Saksan kapteenina maan voittaessa ensimmäisen maailmanmestaruutensa vuonna 1954. Hän pelasi maajoukkueessa 61 ottelua tehden niissä 33 maalia.


title: Ikurin turbiini

text: Ikurin turbiini on suomalaisen laulajan Pate Mustajärven kolmas sooloalbumi, joka julkaistiin vuonna 1995. Se oli viimeinen levy, jolla Mustajärvi tulkitsi pelkästään oman nuoruutensa suosikkikappaleita. Aiemmat samaa linjaa ajaneet albumit ovat "Nyt!" (1984) ja "Lago Nero" (1988). Tällä levyllä on käännöksiä mm. Van Morrisonin, Bob Dylanin ja Sladen kappaleista. Käännöksiä tekivät Mustajärven itsensä lisäksi mm. Juice Leskinen, Pauli Hanhiniemi ja Simo Frangén.


title: Vajukosken voimalaitos

text: Vajukosken voimalaitos on Sodankylän Petkulassa Kitisen varrella sijaitseva Kemijoki-yhtiön omistama vesivoimalaitos. Se on rakennettu vuosina 1982–1984, ja on yksi Kitisen seitsemästä voimalaitoksesta. Voimalaitoksen putouskorkeus on 16 metriä ja teho 21 MW. Voimalaitos tuottaa sähköä vuosittain noin 69 GWh.


title: Vajukosken voimalaitos

text: Vajukosken voimalaitospato muodostuu 68 metrin mittaisesta betonipadosta sekä yhteensä 1 830 metrin mittaisista maavallipadoista. Padon taakse jäävän Vajukosken altaan pituus on noin 15 kilometriä.


title: Vajukosken voimalaitos

text: Patoaltaasta käytetään nimeä Vajunen.


title: Vajukosken voimalaitos

text: Patoaltaan pinta-ala on 1400 hehtaaria eli 14 km². Se on 16,6 kilometriä pitkä ja 1,9 kilometriä leveä. Sen rantaviivan pituus on 75 kilometriä.


title: Vajukosken voimalaitos

text: Altaassa on 23 saarta, joista suurin osa ovat pieniä luotoja. Suurin saarin on Vajusensaari, joka on 750 metriä pitkä ja 400 metriä leveä. Yhdessä saaressa on kaksi vapaa-ajan asuntoa.


title: Vajukosken voimalaitos

text: Järven vedenpinnan korkeus on 204 metriä mpy. Järvi on säännöstely siten, että vedenpinnan korkeudeksi on määrätty raja-arvot 203,74 metriä ja 204,14 metriä mpy.


title: Ystävyyden kisat

text: Ystävyyden kisat eli Družba-84-kilpailu oli kansainvälinen monen urheilulajin tapahtuma, joka pidettiin vuonna 1984 yhdeksässä eri maassa. Tapahtuman motto oli "urheilua, ystävyyttä, rauhaa" ().


title: Ystävyyden kisat

text: Ystävyyden kisat järjestivät Neuvostoliitto ja muut itäblokin maat vaihtoehtona vuoden 1984 kesäolympialaisille, joita ne olivat boikotoineet. Kilpailuun osallistui noin 2 300 urheilijaa melkein 50 maasta. Avajaisseremonia pidettiin Leninin keskusstadionin suurareenalla kuten vuoden 1980 kesäolympialaisissa. Suomen ainut mitali tuli kilpapurjehduksesta.


title: Rock ’n’ roll keijukainen

text: Rock ’n’ roll keijukainen on Badding Rockersin esikoisalbumi vuodelta 1987. Albumi on äänitetty Karjaan Westside Studiolla, ja se miksattiin Helsingin Soundtrack Studiolla.


title: Rock ’n’ roll keijukainen

text: Takakanteen on merkitty kiitokset RokkiMakelle, Pekka Pusalle ja Kujan isälle.


title: Kemijoki (täsmennyssivu)

text: Kemijoki tarkoittaa seuraavia asioita:


title: Etuveto

text: Etuveto tai etupyöräveto tarkoittaa vetotapaa, jossa ajoneuvon etupyörät ovat vetävät. Muita vetotapoja ovat takaveto ja neliveto. Etuvetoisessa autossa on moottori asennettu nykyisin lähes aina niin sanotusti poikittain. Sylinterit ja moottorin akselit ovat samansuuntaiset etuakselin kanssa ja moottori on vierekkäin vaihdelaatikon kanssa.


title: Etuveto

text: Maailman ensimmäinen etuvetoinen auto on Franz Gräfin 1897 valmistama autoyksilö, jota valmistettiin vain yksi kappale. Myöhemmin Franz Gräf oli yksi Gräf & Stift -autotehtaan perustajista.


title: Etuveto

text: Varhaisia etuvetoautojen valmistajia ovat olleet ranskalainen Société Parisienne, 1920-luvulla englantilainen Alvis, ranskalainen Bucciali, yhdysvaltalaiset Cord ja Ruxton sekä 1930-luvulla saksalaiset DKW, Stoewer, Adler ja Audi. Etuvetoisten suursarjatuotannon aloitti Ranskassa vuonna 1934 Citroën Traction Avantin valmistus.


title: Etuveto

text: Renault’n 1960-luvulla suunnitellussa mallissa 12 oli perinteinen pitkittäinen moottorin asettelu, ja voima siirrettiin eturenkaisiin vaihdelaatikon kyljistä lähtevillä vetoakseleilla.


title: Etuveto

text: Etupyöräveto on noussut yleisimmäksi vetotavaksi eurooppalaisissa ja aasialaisissa autoissa 1970-luvun lopulta alkaen.


title: Etuveto

text: Etuvedon etuja ovat edullisemmat valmistuskustannukset sekä pienempi koko ja paino muihin vetotapoihin verrattuna.


title: Etuveto

text: Etuvedon haittoihin kuuluvat aliohjautuminen liukkaalla alustalla ja vetely kiihdytettäessä. Nykyään käytössä olevilla elektronisilla järjestelmillä näitä haittoja on kyetty jossain määrin vähentämään.


title: Generatiivinen kielitiede

text: Generatiivinen kielitiede on Yhdysvalloissa 1960–luvulla syntynyt kielitieteen suuntaus, jonka aatehistorialliset juuret ovat formaalissa logiikassa ja metamatematiikassa, laskennan teoriassa, ja kartesiolaisessa rationalismissa.


title: Generatiivinen kielitiede

text: Historiallisesti generatiivinen kielitiede syntyi loogiseen empirismiin ja behaviorismiin kohdistuneen kritiikin (erityisesti Chomsky, 1959) seurauksena. Generatiivisen kielitieteen harjoittajia on kutsuttu myös generativisteiksi. Suuntauksen keskeinen perustaja ja kansainvälisesti tunnetuin edustaja on Noam Chomsky.


title: Generatiivinen kielitiede

text: Generatiivinen kielitiede syntyi 1960-luvulla Noam Chomskyn ja eräiden muiden syntaksin tutkijoiden työn tuloksena. Sen keskeisen oletuksen mukaan kielioppi on formalisoitavissa ja esitettävissä matemaattista täsmällisyyttä vastaavalla tarkkuudella. Generatiivisessa kielitieteessä luonnollista kieltä kuvataan formaalien kielten tutkimuksessa käytettyjen menetelmien kaltaisena systeeminä. Kieli nähdään matemaattisena rakenteena: kieli koostuu joukosta hyvin muodostettuja ilmaisuja. Hyvin muodostetut ilmaisut muodostetaan yhdistelemällä ilmaisuja monimutkaisemmiksi ilmaisuiksi kielen kielioppisääntöjen mukaisesti: näin kielioppisäännöt määrittävät kieleen kuuluvien ilmaisujen joukon. Formaalien kielten teoriaa seuraten sanotaan, että säännöt "mahdollistavat kaikkien kieleen kuuluvien ilmaisujen luettelemisen" - tämä mahdollisuus on ymmärrettävä abstraktissa mielessä, sillä kun kielen lauseita on rajattomasti, ei kukaan "käytännössä" voi luetella niitä kaikkia.


title: Generatiivinen kielitiede

text: Generatiivisesta kielioppiteoriasta on olemassa useita variantteja. Näistä varhaisin, ns. TG-teoria (transformative-generative grammar) oletti, että kaikkien kielten lauserakenteen alla on abstrakti syvärakenne, jonka ilmenemismuotoja havaittavat lauserakenteet ovat. Jotta syvärakenteesta voitaisiin johtaa pintarakenteita, oletettiin erityisten transformaatiosääntöjen olemassoloa. Myöhemmin monet transformaatiosäännöt yhdistettiin ns. alfa-säännöksi. Myöhemmin generatiivinen lauseoppi kehittyi toisaalta TG:n perinteitä jatkaviksi lausekerakennekieliopeiksi, mm. ns. X' (luetaan "x palkki") ja GB (Government and Binding) -teoriaksi, jonka jatkajia ovat erityisesti Chomskyn kehittelemät P&P (Principles and parameters) -teoria ja ns. Minimalistinen teoria, sekä lausekkeita pääsanan projektiona käsitteleviksi LFG (Lexical Functional Grammar)- ja HPSG (Head Driven Phrase Structure Grammar) -teorioiksi. HPSG on melko lähellä eräitä tietokonelingvistiikassa hyödynnettyjä lauserakennetta analysoivia malleja, kun taas lausekerakennekieliopit ovat jatkaneet Chomskyn aloittamaa biolingvistiikaksi kutsuttua tutkimussuuntaa, jossa tieto kielen toimintamekanismeista (joita lauseenmuodostussäännöt kuvaavat) pyritään liittämään nykytietoon aivojen ja mielen biologisesta olemuksesta.


title: Generatiivinen kielitiede

text: Yhteistä kaikille generativistisille lauseopin ja morfosyntaksin malleille on formalisoinnin vaatimus ja väite kieliopin universaalista pohjasta. Universaali kielioppi tarkoittaa ajatusta, että kaikki puhutut kielet ovat itse asiassa muunnoksia samasta perusrakenteesta, jota kutsutaan universaalikieliopiksi (Universal Grammar, UG).


title: Generatiivinen kielitiede

text: Generatiivisen kielitieteen vaikutus on Yhdysvaltain lisäksi ollut suuri eräissä Euroopan maissa kuten Norjassa, Unkarissa ja Italiassa. Sen sijaan maat, joissa kielitiede on pohjautunut selvemmin korpusaineistojen tutkimiseen ja filologiseen traditioon ovat jääneet generativismin vaikutuksen ulkopuolelle.


title: Generatiivinen kielitiede

text:
Suomessa generatiivista kielitiedettä ja biolingvistiikkaa edustaa Pauli Brattico.
Suomalaisia generativismin kriitikoita ovat mm. Esa Itkonen ja Raimo Anttila.


title: Naypyidaw

text: Naypyidaw (burmaksi , myös Nay Pyi Taw) on Myanmarin pääkaupunki ja asukasluvultaan valtion kolmanneksi suurin kaupunki. Vuonna 2011 siellä oli noin 170 000 asukasta.


title: Naypyidaw

text: Se on rakennettu lyhyessä ajassa 320 kilometriä sisämaahan maan suurimmasta kaupungista Yangonista, joka myös toimi pääkaupunkina vuoteen 2005 asti. Maata hallitseva sotilasjuntta alkoi tuolloin siirtää pääkaupungin toimintoja Naypyidawiin toistaiseksi epäselvistä syistä. Koko maan hallinto ja sen viranomaiset asettuivat uuteen pääkaupunkiin.


title: Naypyidaw

text: Toimittaja Siddharth Varadarajan uskoo, että uusi pääkaupunki perustettiin vallanvaihdoksen vaikeuttamiseksi.


title: Naypyidaw

text: Naypyidaw tarkoittaa 'kuninkaallista kaupunkia' burman kielellä, mutta maan historiallisella kuningaskunnalla ei kuitenkaan ole siteitä alueeseen.


title: Arttu Suuntala

text: Uuno Artturi "Arttu" Suuntala (ent. "Flinkhammar", 18. helmikuuta 1920 Luumäki - 10. joulukuuta 1999 Turku) oli suomalainen laulaja, muusikko ja näyttelijä. Suuntala esiintyi kiertueilla ja levytti monien suomalaisten muusikoiden kappaleita. Hänen hyviä ystäviään olivat muun muassa näyttelijät Esa Pakarinen ja Masa Niemi. Suuntala on myös toiminut esittäjänä kaiken kaikkiaan 122 kappaleessa, muun muassa Ievan polkka (1966),Saarijärven polkka (1972) ja Viipurin polkka (1973) sekä Myllykosken jenkka (1960), Kulkurin masurkka (1965), Vanha kulkuri (1967), Lapsuuden pihapuu (1967 ja 1976) ja Väliaikainen (1971). Ensimmäiset levytyksensä Suuntala teki vuonna 1960 Levytukku-yhtiön Triola-levymerkille, sittemmin Finnlevy- ja PSO-levy-yhtiöille.


title: Arttu Suuntala

text: Vaikka Suuntala tunnettiin pääasiassa muusikkona, hän on näytellytkin noin viidessäkymmenessä suomalaisessa elokuvassa. Elokuvissa hän kuitenkin usein esitti muusikkoa, mutta hänellä oli muitakin rooleja. Suurimmat roolit olivat elokuvissa Majuri maantieltä (luutnantti Lennart Touhu, talousupseeri) ja Kaksi vanhaa tukkijätkää (Brynolf Varttinen, "Tumma"), molemmat vuodelta 1954. Suuntalan viimeinen elokuva oli Matti Kassilan "Vodkaa, komisario Palmu", jossa hänellä oli poliisin rooli. Suuntala oli mukana Punaisessa Myllyssä kuusi ja puoli vuotta.


title: Arttu Suuntala

text: Hän toimitti ja juonsi 1960-luvun puolivälissä suosittua radio-ohjelmaa "Veitikka silmäkulmassa", jossa hän tarinoi ohjelman otsikon mukaisesti humoristiseen ja leppoisaan tyyliin vanhasta, enimmäkseen 1930- ja 1940-lukujen musiikista ja soitti tuon ajan äänilevyjä, joskus hyvinkin harvoin kuultuja. Hän teki Pauli Granfeltin kanssa useita kiertueita amerikansuomalaisten parissa 1960-luvulta 1980-luvulle saakka. Granfeltin yhtyeen solistina Suuntala lauloi muutaman LP-levyn. Sanallisen ja laulullisen ammattitaitonsa ja mutkattoman tyylinsä ansiosta Suuntala oli kysytty viihdyttäjä myös harjannostajaisissa ja kauppojen asiakastilaisuuksissa.


title: Arttu Suuntala

text: Arttu Suuntala sai valtion taiteilijaeläkkeen vuonna 1985 ja Puolustusvoimien hopeisen ansiomitalin vuonna 1988.


title: Melonikaktukset

text: Melonikaktukset ("Melocactus") on noin 40 kaktuslajin muodostama suku, joka on peräisin Karibian ja pohjoisen Etelä-Amerikan alueelta, missä levinneisyys ulottuu Andeja pitkin aina Peruun asti. Joukko lajeja esiintyy myös Koillis-Brasiliassa. Muodoltaan melonikaktukset ovat usein pallomaisia, sillä ne kasvavat yleensä enemmän leveyttä kuin korkeutta. Harjujen päällä ovat voimakkaat piikit ja kasvin päälle kehittyy suvulle tyypillinen tuntomerkki, "cephalium " eli "karvahattu", johon pienet kukat ja niitä seuraavat siemenkodat aikanaan kehittyvät. Aikuisena melonikaktus voi yltää metrin mittaan.


title: Melonikaktukset

text: Näitä vaikeasti hoidettavia kaktuksia löytyy harvoin kaupoista. Lämmin ja aurinkoinen paikka on sopivin. Kasvia on kasteltava usein, mutta sen täytyy antaa kuivahtaa välillä. Kastelua tulee jatkaa talvellakin.


title: Pikateräs

text: Pikateräs tai HSS-teräs (lyhenne englannin termistä High Speed Steel) on kova teräslaatu, jota käytetään sitkeytensä ja kulutuskestävyytensä vuoksi työstökoneiden leikkuuterissä ja puukoissa. Metallintyöstössä on kuitenkin monissa teräsovelluksissa jo siirrytty ominaisuuksiltaan pikateräksiä parempien kovametallien käyttöön.


title: Pikateräs

text: Pikateräksestä valmistettu taltan terä pysyy terävänä useita kertoja kauemmin kuin tavallinen hiiliteräksinen. Kestävimmät pikateräslaadut valmistetaan jauhemetallurgisin menetelmin. Hiiliteräs on yleisin sahanterien terämateriaali, ja sitä käytetään yleisesti myös puuporan ja -jyrsimen terissä. Pikateräs kestää paremmin korkeampia käyttölämpötiloja kuin hiiliteräs. Useimmat metalliporat, viilat ja sahat ovat pikaterästä.


title: Pikateräs

text: Pikateräs valmistetaan seostamalla terästä runsaasti kromilla, volframilla, molybdeenilla ja vanadiinilla.


title: Pikateräs

text: Pikateräksien käyttöiän pidentämiseksi työkaluja voidaan pinnoittaa. Titaaninitridin kaltaisilla pinnoitteilla parannetaan pinnan kovuutta ja pienennetään kitkaa, jolloin leikkauslämpö pienenee ja materiaalin tarttuminen terään vähenee.


title: Pensaskoira

text: Pensaskoira ("Speothos venaticus") on Etelä-Amerikassa elävä koiraeläin. Laji on yksi alkeellisimmista tunnetuista koiraeläimistä.


title: Pensaskoira

text: Nisäkäsnimistötoimikunta on ehdottanut, että lajin suomenkieliseksi nimeksi vaihdettaisiin "suokoira". Kyseinen nimi on kuitenkin perinteisesti tarkoittanut hypoteettista, kivikaudella eläneeksi oletettua alkukantaista kesykoiraa "Canis palustris" eli "Canis familiaris palustris".


title: Pensaskoira

text: Pensaskoirilla on vanttera ja matala ruumis, lyhyet jalat, lyhyt kuono ja pienet pyöreät korvat. Pituutta niillä on noin 65 cm, hännän pituus on noin 15 cm. Pensaskoiran säkäkorkeus on 26 cm ja paino 5–7 kg. Yläleuassa on kummallakin puolella vain yksi poskihammas, eli hampaita on 38: määrä on kaikista koiraeläimistä pienin. Turkki on ruskea, selästä ja kupeilta punertava. Kuono, huulet, takaraajat ja vatsa ovat tummat. Päässä ja kurkunseudulla pensaskoiralla näkyy vaaleankellertävää väriä. Hännän harvahko karvoitus on musta. Lajilla on myös ihoa varpaitten välissä tehden siitä hyvän uimarin.


title: Pensaskoira

text: Pensaskoiran levinneisyys ulottuu Panamasta Argentiinaan. Aluetta ovat Andien itäpuoliset alueet, Ecuador, Panama, Kolumbia, Venezuela, Guyana, Brasilia, Bolivia, Suriname, Ranskan Guayana, Paraguay ja Argentiina. Pensaskoira elää niin harvapuustoisissa metsissä ja puusavanneilla kuin sademetsissäkin. Se viihtyy myös vesistöjen äärellä.


title: Pensaskoira

text: Pensaskoirien elintapoja tunnetaan huonosti, ja monet tiedot on saatu vankeudessa elävistä yksilöistä. Laji liikkuu pääasiassa yöllä. Päivällä se lepää usein metsän reunalla, aukiolla tai jokivarrella. Pensaskoirat voivat vallata vyötiäisten pesiä. Pensaskoirat elävät perheryhminä, joissa ei ole selkeää arvojärjestystä. Elinpiiri on tarkkaan rajattu, ja ne merkitsevät reviirinsä virtsalla. Naaraat tekevät merkinnän pystyasennossa, etukäpälillään puuhun nojaten, urokset nostamalla jalkaansa. Pensaskoirat syövät jyrsijöitä, pieniä selkärangattomia, kaloja, liskoja ja kilpikonnia. Ne voivat myös laumana saalistaa esimerkiksi pakoja. Pensaskoirat tulevat kiimaan ainakin vankeudessa kahdesti vuodessa, keväällä ja syksyllä. Naaraat synnyttävät yleensä syksyllä. Pentuja pensaskoira saa 4–8. Lajin elinikä on enintään 10 vuotta.


title: Pensaskoira

text: Pensaskoira on vaarantunut elinalueiden tuhoutumisen takia mutta on vielä yleinen, ja se elää monilla suojelualueilla. Se kuuluu CITES–sopimuksen liitteeseen 1.


title: Tauko I

text: Tauko I on Juice Leskinen Slam -yhtyeen ensimmäinen albumi, joka julkaistiin vuonna 1978. Albumi on osa kolmeosaista ”Tauko-trilogiaa”. CD-versio levystä ilmestyi vuonna 1992. LP-versiossa kappaleet ”Rakastellaan” ja ”Rakas” ovat toisin päin.


title: Tauko I

text: A-puoli


title: Tauko I

text: B-puoli


title: Kosmos (satelliitti)

text: Kosmos on vuonna 1962, jolloin laukaistiin Kosmos-1, alkanut neuvostoliittolaisten ja myöhemmin venäläisten satelliittien sarja. Sarjaan kuuluu sotilaallisia ja siviilisatelliitteja, jopa avaruusluotaimia. Jos 1970-luvulla Kosmos-satelliitteja oli laukaistu yli tuhat kappaletta. 2000-luvun alussa Kosmos-aluksia on laukaistu yli 2400 kappaletta, joten noin joka kolmas avaruusalus on ollut Kosmos.


title: Kosmos (satelliitti)

text: Joitakin Kosmos-avaruusaluksia:


title: Stelliitti

text: Stelliitti on metalliseos, jota käytetään pyörö- ja vannesahojen terissä sekä palloventtiilien tiivisteissä. Stelliitti on Deloro Stellite Company -nimisen yrityksen tavaramerkki. Elwood Haynes kehitti stelliitin 1900-luvun alussa korvaamaan likaantuvia ja toistuvaa puhdistusta tarvinneita vastepintoja.


title: Stelliitti

text: Stelliitti sisältää 2 - 4 % hiiltä, 25 - 33 % kromia, 5 - 20 % volframia, 20 - 55 % kobolttia ja 0 -10 % rautaa.


title: Stelliitti

text: Stelliittiä käytetään myös muun muassa varoventtiilien ja takaiskuventtiilien tiivistepinnoissa. Ydinvoimalaitoksissa stelliitin käyttöä primääripiirin komponenteissa ei suositella, koska pinnoitteesta mahdollisesti irtoava koboltti saattaa aktivoitua primääripiirikierrossa.


title: Tauko II

text: Tauko II on Juice Leskinen Slam -yhtyeen toinen albumi ja samalla ”Tauko-trilogian” toinen osa. Se julkaistiin vuonna 1979. Albumin kaikki kappaleet on äänitetty keikoilla lukuun ottamatta kappaleita ”Pidä vakan alla kynttilää” sekä ”Tanssimaa”, joista ensin mainittu on nauhoitettu hotellihuoneessa ja jälkimmäinen studiossa. Tauko II oli ensimmäinen Juice Leskisen albumi, jota ei julkaissut Love Records. Levyä julkaistiin LP:nä kahdella eri kannella, joista toisessa on juna ja toisessa lukee vihreällä pohjalla ”Juice Leskinen Slam”. Alkuperäisessä LP:ssä oli myös sisäpussissa sanat kaikkiin kappaleisiin. Ensimmäinen CD-versio levystä ilmestyi vuonna 1991 ja seuraava vuonna 2000. Tämän levyn kappaleessa ”Slam Slam Slam” on pitkä instrumentaalivälike, jossa soittajat esittelevät taitojaan järjestyksessä: rummut (Matti A. Takala) / basso (Hannu Tervaharju) / urut (Eero ”Safka” Pekkonen) / kitara (Pekka ”Petteri” Salminen).


title: Tauko II

text: A-puoli


title: Tauko II

text: B-puoli


title: XV yö (Tauko III)

text: XV yö (Tauko III) on Juice Leskinen Slam -yhtyeen kolmas albumi. Se julkaistiin vuonna 1980. Albumi on yhtyeen ”Tauko-trilogian” kolmas ja viimeinen osa. Levyn kaksiosainen nimi johtuu siitä, ettei Hi-Hat-levy-yhtiössä ymmärretty Leskisen kolmen "Tauko"-nimeä kantavan levyn merkitystä ja niinpä sen suhteen tehtiin kompromissi. Albumin tunnetuimmat kappaleet ovat ”Viidestoista yö” sekä ”Ei elämästä selviä hengissä”. Singleinä julkaistiin myös kappaleet ”Mies joka rakastaa itseään” ja ”Mene kotiin”.


title: XV yö (Tauko III)

text: Ensimmäinen CD-versio levystä ilmestyi vuonna 1991 ja toinen vuonna 2000.


title: XV yö (Tauko III)

text: A-puoli


title: XV yö (Tauko III)

text: B-puoli


title: Vilukko

text: Vilukko eli suovilukko ("Parnassia palustris") on pieni valkeakukkainen, ruohovartinen kasvi. Vilukko on levinnyt laajalle alueelle pohjoisella pallonpuoliskolla. Se on kelasmaisten lahkon ainoa Suomessa kasvava laji.


title: Vilukko

text: Vilukko kasvattaa 5–25 cm pitkän, kaljun varren. Lehdet ovat herttatyvisiä, puikeita ja ehytlaitaisia. Aluslehdet ovat pitkäruotisia. Varressa on tavallisesti yksi sepivä- tai tylppätyvinen lehti. Varren kärjessä on yksi kaksineuvoinen, valkoinen, kiiltäväsuoninen ja viisiterälehtinen kukka, jonka halkaisija on 2–3 cm. Vilukko kukkii Suomessa heinä-elokuussa. Siemenet ovat pieniä ja kevyitä, ja ne leviävät helposti tuulen ja veden mukana.


title: Vilukko

text: Vilukon kukassa on viiden heteen lisäksi viisi moniliuskaista, nuppipäistä joutohedettä. Niiden sisältämän meden ja hunajanhohtoisten valemesiäisten avulla kasvi houkuttelee luokseen pölyttäjiä.


title: Vilukko

text: Vilukkoa tavataan laajalla alueella pohjoisella pallonpuoliskolla. Esiintymisalue ulottuu Espanjasta läpi koko Euroopan, Keski-Aasian ja Siperian aina Japaniin saakka, ja edelleen Pohjois-Amerikkan pohjoisosiin. Toisinaan vilukko jaetaan kahteen alalajiin, joista subsp. "palustris" kasvaa pääosin etelämpänä ja subsp. "neogaea" pohjoisessa.


title: Vilukko

text: Suomessa vilukkoa tavataan koko maassa. Yleinen se on Kainuussa, Lapissa sekä koko Pohjanlahden rannikolla Ahvenanmaalle asti. Etelä- ja Keski-Suomen sisämaassa se on monin paikoin harvinainen. Laji on harvinaistunut soiden ojitusten ja perinteisten rantalaidunten umpeenkasvun vuoksi.


title: Vilukko

text: Vilukko viihtyy valoisilla paikoilla kosteassa ja ravinteisessa maassa. Suomessa sitä tavataan muun muassa suo-, merenranta- ja järvenrantaniityillä, letoilla, lettokorvissa, suonreunamilla, lähteiköiden tuntumassa ja puronvarsilla.


title: Ajan henki (albumi)

text: Ajan henki on Juice Leskinen Slam -yhtyeen viides ja viimeinen albumi. Se julkaistiin vuonna 1981. CD-versio levystä ilmestyi vuonna 1989.


title: Ajan henki (albumi)

text: A-puoli


title: Ajan henki (albumi)

text: B-puoli


title: Chur

text: Chur on sveitsiläisen Graubündenin kantonin pääkaupunki. Vuoden 2014 lopussa siellä oli 34 547 asukasta.


title: Chur

text: Kaupunki on Sveitsin vanhimpia, ja Rooman valtakunnan aikana se oli linnoitettu leiri ja roomalaisen provinssin pääkaupunki. Kaupungissa on suuret korkeuserot: sen alue ulottuu 550 metristä aina 1 900 metriin merenpinnan yläpuolella, ja Churia ympäröivät joka puolelta 2 000–3 000-metriset vuorenhuiput.


title: Chur

text: Chur on rautateiden risteysasema, jossa alueellisen Rhätische Bahnin ja valtakunnallisen SBB-CFF-FFS:n radat ovat samalla asemalla.


title: Quintanilla de Onsoña

text: Quintanilla de Onsoña on kunta Palencian maakunnassa Kastilia ja Leónissa Espanjassa 58 km Palenciasta. Kunnassa on 185 asukasta. Kunnan pinta-ala on 52 km². Quintanilla de Onsoña sijaitsee 888 metrin korkeudella merenpinnasta Carrión-joen varrella.


title: Quintanilla de Onsoña

text: Kunnan alueella ovat keskuskylän lisäksi Portillejon, Velillas del Duquen, Villantodrigon, Villaprovianon ja Villarmienzon kylät.


title: Inspirations

text: Inspirations on Elvis Presleyn vuonna 1980 julkaistu hengellisvaikutteinen kokoelma-albumi.


title: Inspirations

text: "Side One""Side Two"LP-levy NE 1101 (K-tel, 1980)


title: Esa Itkonen

text: Esa Matti Itkonen (s. 3. tammikuuta 1944) on Turun yliopiston yleisen kielitieteen professori emeritus. Itkonen on julkaissut lukuisia monografioita merkittävillä kansainvälisillä kustantajilla (mm. John Benjamins) ja on Suomalaisen Tiedeakatemian jäsen vuodesta 1993.


title: Esa Itkonen

text: Esa Itkonen kuuluu Itkosten tiedesukuun, josta on tullut monia merkittäviä suomen ja sen sukukielten tutkijoita. Hänen isänsä Erkki Itkonen oli fennougristiikan tutkija ja akateemikko ja serkkunsa suomen kielen tutkija Terho Itkonen.


title: Esa Itkonen

text: Esa Itkonen erikoistui 1970-luvun alussa yleiseen kielitieteeseen ja erityisesti kielitieteen filosofisiin perusteisiin. Väitöskirjassaan "Linguistics and Metascience" (1974) Itkonen osoitti 1900-luvun kenties vaikutusvaltaisimman kielitieteen tutkijan Noam Chomskyn lauseopillisten teorioiden taustalla piilevät tietoteoreettiset ongelmat. Itkonen kritisoi erityisesti käsitystä universaalikieliopista, jonka mukaan kaikkien kielten kielioppi heijastaa yhteistä biologispohjaista kielikykyä. Chomskyn fysikaalisia käsityksiä vastaan Itkonen esitti, että kielitiede on humanistinen tiede ja kielen kehitystä ohjaava voima lähinnä analogia.


title: Esa Itkonen

text: Myöhemmin Itkonen on tutkinut erityisesti kielitypologiaa ja kielen universaaleja, sekä kielitieteen historiaa. Hän on kritisoinut sekä generatiivista kielitiedettä, että myös mm. diskurssianalyysia ja erityisesti postmoderniin filosofiaan pohjaavia kielikäsityksiä, jotka ovat tavallisia kulttuurintutkimuksessa. Hän on toisaalta korostanut luonnollisten kielten eroja, toisaalta kritisoinut käsitystä, jonka mukaan kieli ohjaa kaikkea kognitiota.


title: Esa Itkonen

text: Itkonen on osallistunut aktiivisesti kielitieteellisiin keskusteluihin myös julkisilla foorumeilla. Hän on mm. kritisoinut voimakkaasti Fred Karlssonin ja Auli Hakulisen esittämiä tulkintoja Suomen kielitieteen historiasta sekä arvostellut Kalevi Wiikin ja Kaisa Häkkisen esittämiä tulkintoja historiallis-vertailevan kielitieteen teoreettisista kysymyksistä..


title: Urbino

text: Urbino on kaupunki Pesaro e Urbinon maakunnassa, Marchen alueella Italiassa. Vuoden 2015 lopussa siellä oli 15 019 vakinaista asukasta. Urbinon historiallinen keskusta on merkittävä renessanssin kulttuurin muistomerkki ja Unescon maailmanperintökohde.


title: Urbino

text: Urbino sijaitsee kukkulan rinteillä ja on säilyttänyt keskiaikaisia näkymiään varsin hyvin, joskin kukkulan juurella sijaitsevat laajat pysäköintialueet.


title: Urbino

text: Vaatimaton roomalaiskaupunki, silloiselta nimeltään Urvinum Mataurense, nousi merkittäväksi 500-luvulla goottilaissotien aikana. Kaupungin aikaisempi nimi oli Urbinum.


title: Urbino

text: Moninkertainen ratamoottoripyöräilyn maailmanmestari Valentino Rossi on syntynyt Urbinossa.


title: Ydinsynteesi

text: Ydinsynteesi eli nukleosynteesi on tapahtuma, jossa uusi atomiydin muodostuu olemassa olevista vapaista nukleoneista eli protoneista ja neutroneista. Ensimmäiset nukleonit syntyivät alkuräjähdyksessä gluonien avulla, kun maailmankaikkeuden lämpötila oli laskenut alle kymmenen miljoonan celsiusasteen lämpötilaan. Suurin osa nukleosynteeseistä tapahtuu tähdissä, jotka ovat tuottaneet ja tuottavat edelleen kaikki heliumia raskaammat alkuaineet.


title: Ydinsynteesi

text: Alkuräjähdyksen ensimmäisinä kolmena minuuttina syntyivät nukleosynteesillä maailmankaikkeuden kevyiden alkuaineiden varastot, vety, helium sekä jonkin verran deuteriumia ja litiumia. Näistä alkuaineista deuterium ja litium tuhoutuvat tähdissä, joten niiden määrä vähenee maailmankaikkeuden ikääntyessä. Vaikka alkuräjähdyksessä syntyi vain muutamia alkuaineita, on alkuräjähdyksen synnyttämien alkuaineiden kokonaismäärä maailmankaikkeuden atomeista nykytiedolla 98–99 prosenttia.


title: Ydinsynteesi

text: Tähtien energiaa vapauttavissa nukleosynteeseissä syntyy suurin osa muista alkuaineista. Massaltaan suuremmat kuin 0,08 auringon massaa pystyvät kehittämään vedyn polttamiseksi vaadittavan kymmenen miljoonan kelvinin lämpötilan. Polttaakseen heliumia, tähti tarvitsee massaa jo 0,25 auringon verran, jolloin lämpotila voi kymmenkertaistua ja laukaista heliumfuusion. Mitä pidemmälle alkuaineiden jaksollisessa järjestelmässä mennään, sitä suurempi on oltava tähden massa kunnes lopulta tulee rauta, alkuaine jolla on alhaisin sidosenergia hiukkasta kohden ja johon fuusioreaktio pysähtyy. Rautaan fuusioitumista varten tähden tulee olla massaltaan suurempi kuin 8 aurinkoa.


title: Ydinsynteesi

text:
Luonnossa esiintyy myös rautaa raskaampia alkuaineita, joita syntyy niin ikään tähdissä. Näissä tapauksissa kyseessä ei kuitenkaan ole enää raudan fuusioituminen, vaan energiaa kuluttava hidas- tai nopea neutronisieppaus (myös "s-prosessi" ja "r-prosessi" engl. sanoista "slow" ja "rapid"). Prosessissa vahva ydinvoima sieppaa irtoneutroneja ja kasvattaa atomin kokoa. Usein heikko ydinvoima hajottaa näin kasvatetusta atomiytimestä yhden neutronin protoniksi ja elektroniksi. Tätä prosessia kutsutaan myös beetahajoamiseksi. Neutronin muuntuminen protoniksi sitoutuneissa ytimissä mahdollistaa raskaampien alkuaineiden synnyn lisäämällä ytimen stabiiliutta ja kasvattamalla atomin järjestyslukua. Prosessien tehoeroja voidaan verrata atomipainoltaan lähes identtisten platinan (atomipaino 195) ja lyijyn (atomipaino 207) avulla. Mikäli prosessit olisivat yhtä tehokkaita, platina olisi maailmankaikkeudessa yleisempää kuin lyijy. Kuitenkin platinaa syntyy ainoastaan r-prosessissa, eli prosessissa, joka käynnistyy vain tähden luhistumisen hetkellä. Lyijyä taas syntyy s-prosessissa, joka on hitaampi, mutta joka kokonaisuudessaan pystyy tuottamaan enemmän ytimiä kuin r-prosessi.
Uusimpien tietojen mukaan alkuaineita tinasta eteenpäin tuottavat muut reaktiot kuin neutronisieppaukset.


title: Metyylietyyliketoni

text: Metyylietyyliketoni on orgaaninen yhdiste (ketoni), joka on helposti syttyvää, huoneenlämmössä (20 °C) olomuodoltaan väritöntä nestettä, jolla on asetonia muistuttava haju. Sen kemiallinen kaava on CHO ja rakennekaava on CHCOCHCH. Metyylietyyliketonistä käytetään myös nimityksiä "MEK", "etyylimetyyliketoni", "2-butanoni", "metyyliasetoni" ja "metyylipropanoni".


title: Metyylietyyliketoni

text: Metyylietyyliketonin moolimassa on 72,1 g/mol, sulamispiste −86 °C, kiehumispiste 80 °C, suhteellinen tiheys 0,8 g/cm (vesi = 1,0 g/cm), liukoisuus veteen 20 °C lämpötilassa 29 g/100 ml, hajukynnys 2–83 ppm, leimahduspiste −9 °C (c.c.), itsesyttymislämpötila 505 °C ja CAS-numero 78-93-3.


title: Metyylietyyliketoni

text: Metyylietyyliketonia käytetään yleisesti liuottimena lakoissa ja liimoissa, kuten niin sanotuissa "lennokkiliimoissa". Rakennusmateriaaleista ja kuluttajatuotteista voi vapautua metyylietyyliketonia ja sitä on myös tupakansavussa ja pieninä määrinä luonnollisena aineosana monissa ruoka-aineissa.


title: Metyylietyyliketoni

text: Ainetta käytetään kaupallisesti myytävän etanolin denaturointiin. Esimerkiksi Lasol sisältää metyylietyyliketonia 2%. Tislaamalla aineita on vaikea erottaa, koska metyylietyyliketonin kiehumislämpötila 80 °C on vain vajaat kaksi astetta etanolin yläpuolella.


title: Metyylietyyliketoni

text: Lyhytaikainen altistuminen ärsyttää silmiä ja hengitysteitä sekä voi aiheuttaa vaikutuksia keskushermostossa. Pitkäaikainen tai toistuva altistuminen aineelle voi kuivattaa ihoa. Työministeriön päätöksen 1044/91 mukaan aineelle altistumisen työssä katsotaan aiheuttavan vaaraa perimälle, sikiölle tai lisääntymiselle.


title: Metyylietyyliketoni

text: Elimistössä metyylietyyliketoni eli 2-butanoni hapettuu ensin 3-hydroksi-2-butanoniksi eli asetoiiniksi, joka edelleen pelkistyy 2,3-butaanidioliksi ja eri vaiheiden jälkeen poistuu elimistöstä pääasiassa hiilidioksidina ja vetenä.


title: MEK

text: MEK viittaa muun muassa seuraaviin


title: Bern (kantoni)

text: Bern (, , , ) on kantoni Sveitsissä. Kantonin pääkaupunki on Bern, joka on myös koko Sveitsin pääkaupunki. Bernin kantoni on väkiluvultaan Sveitsin toiseksi suurin (1 026 513 vakinaista asukasta 31.12.2016).


title: Bern (kantoni)

text: Kantonin eteläosa on Sveitsin Alppeja. Bernin ylämaalla () onkin useita talviurheilukeskuksia. Keskiosa on Mittellandin tasankoa, jonka halki virtaa Aare ja monet sen sivujoet kuten Emme. Pohjoisin osa on Juravuoristoa.


title: Bern (kantoni)

text: Bernin kantonin osuus maan bruttokansantuotteesta oli vuonna 2015 maan toiseksi suurin, 22 prosenttia, arvoltaan 78 miljardia frangia.


title: Bern (kantoni)

text: Kantonissa oli vuonna 2014 yhteensä 624 000 työpaikkaa. Näistä 73 prosenttia oli palvelusektorilla. Teollisuus työllisti 21 prosenttia kantonilaisista. Alkutuotanto (maa- ja metsätalous, kalastus) työllisti 5,5 prosenttia seudun työntekijöistä.


title: Bern (kantoni)

text: Matkailun ja maatalouden lisäksi kantonissa on vesivoimaa ja ydinvoimala sekä pientä ja keskisuurta teollisuutta: monet kuuluisat sveitsiläiset kellot valmistetaan Bernin kantonissa.


title: Bern (kantoni)

text: Kantoni on kaksikielinen; siellä puhutaan sekä saksaa (noin 85 % asukkaista) että ranskaa (11 %). Yleisin uskonto on protestanttisuus (53 %). Kantonin vakituisista asukkaista 16 prosenttia on ulkomaalaisia (vuonna 2015).


title: Bern (kantoni)

text: Bernin kantonissa on 346 kuntaa (1.1.2019). Kunnat muodostavat kymmenen hallintopiiriä (, ), jotka muodostavat viisi hallintoaluetta ().


title: Bern (kantoni)

text:
Asukasluvultaan kantonin suurimmat kaupungit ovat Bern ja Biel/Bienne. Kantonin pienin kunta on Schelten (37 asukasta).
Kantonissa on 17 väkiluvultaan yli 10 000 asukkaan kuntaa eli kaupunkia (tilanne 31.12.2016).


title: Handley Page H.P.42

text: Handley Page H.P.42 ja H.P.45 olivat brittiläisen lentokonevalmistajan Handley Pagen Imperial Airways -lentoyhtiölle suunnittelemia ja valmistamia nelimoottorisia, kaksitasoisia matkustajalentokoneita. Koneiden suunnittelu alkoi vuonna 1928 ja ensilento tapahtui 14. marraskuuta 1930.


title: Handley Page H.P.42

text: H.P.42 (H.P.42E (Eastern, "itäinen")) oli suunniteltu pitkille, Kaukoitään ulottuville reiteille ja H.P.45 (H.P.42W (Western, "läntinen")) Euroopan reiteille.


title: Handley Page H.P.42

text:
Koneita rakennettiin yhteensä kahdeksan ja kaikki nimettiin H:lla alkavilla nimillä.
Yksi koneista tuhoutui vuonna 1937 hangaaripalossa, mutta muut jatkoivat reittiliikennettä vuoteen 1939, jolloin ne siirrettiin RAF:n käyttöön joukkojen ja rahdin kuljetukseen. Kaikki koneet vaurioituivat tai tuhoutuivat vuoden 1940 aikana, ja viimeinen niistä romutettiin vuonna 1941.


title: Handley Page H.P.42

text: H.P.42/45 oli kokometallirakenteinen, mutta sen siivet, pyrstö ja rungon takaosa olivat kangasverhoiltuja. Koneessa oli kaksitasoinen korkeusvakaaja ja kolme sivuvakaajaa. Koneen neljästä moottorista kaksi oli kiinnitetty ylätasoon ja kaksi alatasoihin rungon viereen.


title: Handley Page H.P.42

text: Koneessa oli erillisen ohjaamon lisäksi kaksi erillistä matkustamoa, toinen siipien edessä, toinen niiden takana. H.P.42:n etumatkustamossa oli alkuun kuusi, myöhemmin 12 ja takana 12 matkustajapaikkaa, H.P.45:ssä 18 ja 20 paikkaa.


title: Handley Page H.P.42

text: Afrikan ja Intian reiteille rakennettujen H.P.42 -koneitten kotikenttä sijaitsi Kairossa.


title: Handley Page H.P.42

text: Prototyyppi Hannibal katosi Omaninlahdella 1. maaliskuuta 1940 kahdeksan matkustajan ja miehistönjäsenen kanssa.


title: Handley Page H.P.42

text: G-AAUC nimettiin ensin Hecateksi, mutta sai uudeksi nimekseen Horsa. Kone lensi ensilentonsa 11. syyskuuta 1931. Se paloi pakkolaskun jälkeen Moresby Parkissa Cumberlandissa 7. elokuuta 1940.


title: Handley Page H.P.42

text: Hanno lensi ensilentonsa 19. heinäkuuta 1931 ja se muunnettiin myöhemmin H.P.45:ksi. Se tuhoutui Whitchurchin lentokentällä Bristolissa 19. maaliskuuta 1940 kun voimakas tuulenpuuska heitti sen päin Heraclesta ja molemmat vaurioituivat korjauskelvottomiksi.


title: Handley Page H.P.42

text: Hadrian lensi ensilentonsa 24. kesäkuuta 1931. Myrskytuuli repi sen irti kiinnityksistään Doncasterin lentokentällä 6. joulukuuta 1940 ja heitti selälleen läheiselle rautatielle vaurioittaen sen korjauskelvottomaksi.


title: Handley Page H.P.42

text: Lyhyille Euroopan reiteille tarkoitettu H.P.45 -malli kuljetti enemmän matkustajia, mutta vähemmän rahtia.


title: Handley Page H.P.42

text: Heracles lensi ensilentonsa 8. elokuuta 1931 ja tuhoutui Whitchurchin lentokentällä Bristolissa 19. maaliskuuta 1940 kun voimakas tuulenpuuska heitti sen päin Hannoa ja molemmat vaurioituivat korjauskelvottomiksi.


title: Handley Page H.P.42

text: Horatius lensi ensilentonsa 6. marraskuuta 1931. Palatessaan Ranskasta 7. marraskuuta 1939 se eksyi huonossa säässä ja teki pakkolaskun Tivertonin golfkentälle törmäten kahteen puuhun ja tuhoutui.


title: Handley Page H.P.42

text: G-AAXE sai ensin nimekseen Hesperides mutta sai pian uudeksi nimekseen Hengist. Se lensi ensilentonsa 8. joulukuuta 1931. Kone muunnettiin myöhemmin H.P.42:ksi ja se tuhoutui hangaaripalossa Karachissa 31. toukokuuta 1937.


title: Handley Page H.P.42

text: Helena lensi ensilentonsa 30. joulukuuta 1931. Myös se muunnettiin myöhemmin H.P.42:ksi. Kone vaurioitui laskeutuessaan vuoden 1940 lopulla ja tarkastuksessa rungossa todettiin niin pahoja korroosiovaurioita, että se määrättiin romutettavaksi ja purettiin 1941. Koneen rungon etuosa toimi Kuninkaallisen laivaston toimistona useita vuosia.


title: Kirjoantilooppi

text: Kirjoantilooppi ("Tragelaphus scriptus") on arka sorkkaeläin, joka elää Afrikassa. Se kuuluu nautaeläinten alaheimoon.


title: Kirjoantilooppi

text: Kirjoantiloopin säkäkorkeus on noin 70–90 cm, ruumis 105–150 cm pitkä ja paino 40–80 kg. Kirjoantiloopilla on pöyheä häntä. Sen sarvet ovat noin 35 cm pitkiä. Naaraat ovat koiraita pienempiä. Kirjoantiloopin turkissa on kirjavia valkoisia laikkuja. Muuten se on harmaa, tosin jotkin yksilöt ovat tummia.


title: Kirjoantilooppi

text: Kirjoantilooppeja elää lähes kaikkialla Saharan eteläpuolisessa Afrikassa kaikkein kuivimpia alueita kuten Kalaharia ja Namibia lukuun ottamatta. Se elää niin sademetsissä kuin savanneilla, kunhan maasto on peitteinen. Laji elää myös vuoristometsissä.


title: Kirjoantilooppi

text: Kirjoantilooppi liikkuu sekä päivällä että yöllä, mieluiten kuitenkin öisin. Se ei liiku kovassa helteessä. Antiloopit elävät hyvin piilottelevasti. Kirjoantilooppi ei ole seurallinen, mutta sietää lajitovereita ja joskus niitä voi elää yli 20 neliökilometrillä. Lajin elinalue on 0,25–20 hehtaaria. Kirjoantilooppi ääntelee vain vähän. Naaras synnyttää kerralla yhden vasikan kuuden kuukauden kantoajan jälkeen. Se voi saada kaksi vasikkaa vuodessa. Vasa seuraa emoaan avoimeen ympäristöön nelikuisena. Vasikka aikuistuu vuoden vanhana. Kirjoantiloopin ravinto koostuu lehdistä, ruohoista ja hedelmistä. Öiseen aikaan se usein tulee syömään avoimelle savannille. Kirjoantiloopin vihollisia ovat isot petoeläimet, kuten leopardit, kotkat ja hyeenat. Kirjoantiloopin vasoja jää myös paviaanien ja simpanssien saaliiksi. Kirjoantiloopin elinikä on noin 12 vuotta. Laji ei ole uhanalainen.


title: Elävät kivet

text: Elävät kivet on Helsingin Evankelisten opiskelijoiden kuoro. Kuoro perustettiin vuonna 1992 ja on siitä asti toiminut keskeytyksettä. Ohjelmisto koostuu suurimmaksi osaksi omasta materiaalista, jota on kirjoittanut kuoron johtajat tai kuorolaiset, mutta mukana on myös muun muassa suomalaisten gospel-muusikoiden (mm. Jaakko Löytty ja Pekka Simojoki) kappaleita, sekä esimerkiksi negrospirituaaleja. Esiintymisiä on vuosittain noin kymmenkunta, joista osa jumalanpalvelusten yhteydessä, ja esiintymismatkat ulottuvat toisinaan ulkomaille asti, muun muassa Ruotsiin, Unkariin ja Venäjälle.


title: Elävät kivet

text: Kuoro perustettiin vuonna 1992 ja sen ensimmäinen johtajana toimi Päivi Pohjola (omaa sukua Vuorinen). Vuonna 1997 kuoro julkaisi ensimmäisen levynsä, joka kantoi kuoron omaa nimeä, ja kävi kesällä Ruotsissa esiintymässä. Samana vuonna kuoro sai uuden johtajan, kun Outi Selin otti vetovastuun itselleen.